url: =Thu ngaihsun mahmah mi i kisam hi\nTulai globalization leitung mawk pen individualism a kithupisim hun ahi hi. Privacy a kilim deih mahmah hun ahi hi. Freedom a ki deih mahmah hun hi a, good life a ki emphasize mahmah hun ahi hi. Tua ahih manin mimal khat pen bangci nuntak ding, bangci gamtat ding, bangci kikhual ding cih pen kikuppiih, kisaipih cih khawng a ki ut hinawnlo a, eima thuthu ciat in kigamtaang leh a ki ut hun 'hun thak' ahi hi. Change has come.\nTua ahih manin thu ngaihsun mahmah mi i kisam hi.\nMinam sungah, pawlpi sungah, innkuan sungah, khua sungah, gam sung ah, etc. Tua bang thungaihsut mahmah hun ah khangthakte thu ngaihsun nuamlo tata hizaw lai uh hi. Nidang sangin nuntakna nopzaw ta ahih manin nu leh pa pan a deih uh ngah, a kisap uh nei ahih manin amau ngaihsut tawm taktak ding om nawnlo a, a baihsa vive hih ding hilel hi. Tua bang hun ah a tamzaw in amau nopsakna bek zonga, a kim a kiang khual nawnlo uh hi. Tua bang ahih manin ngimna nei nawnlo uh a, tupna zong nei nawnlo uh hi. Lunggulh nei napi uh mi tampi ading phatuam lunggulhna hi nawnlo hi. Amau mimal angsung deihna a huapzo ciang bek hita a, self seeking vive hita uh hi. Tua bang hun ah leitung in thu ngaihsun mahmah mi kisam deuhdeuh hi.\nGeneration X te hun pan kipan khangthak sungah gim pipi a sep kankan utna, haksa taleh hih teitei utna kiam in a lian a kho a kip cihte pen a gam khangtolo leh a haksa lai gamte bek in hih ngap uh hipianpian hi. Tua zawh tu hun Gen Next hun ah bel gam khempeuh phial a level hong kikim toto a, tua gamte ah nopbawlna nuntak hong uang in, gimlo a neihnopna lungsim hong lian hi. Muanhuaina tawh akingahlo van leh na khat peuhpeuh pen a manphatna neu mahmah hi cih leitung piancil a kipan a kitheisa hi. Tua manin a manphatna a theihpihlo mi a tam deuhdeuh ciangin inn sungah thuhoih sangin thusia tam tun zaw a, mite ading phatuam sangin mite ading vangik kiguanzaw hi.\nChina gam ah khangno a tamzaw in computer games addict uh a, Korea ah bang bel naak addict lua mahmah uh ahih manin English Premier League football sangin games club kidemna ah sum a kitah uh tamzaw hi kici hi. Mihaute in tua games kimawl siamte footballer te bang mahin lei in sum tawh cial uh a, khasum neisak in a siamna uh tawh kituak khasum pia ziahziah uh hi. Tua sanga masa zaw nidangin Aklui kitu sak cih khawng na om ngei hi. Tua banga mite in a manpha kikeuhlo ding nopbawlna, nopsakna a limzat luat uh ciang a khuak hoih mahmah uh pen leitung phattuamna dingin zanglo in games kimawlna ding khawng bek in mawkbei sak uh hi. Mi tawmcik khat hauhna ding leh mi tawmcik khat nopsakna dingin zang uh hi. Tua lungsim hoih leh hatte mihing khantohna dingin kizang leh bangzahta a manpha ding hiam kici hi. Tua bang te thu ngaihsun mite lungkham hita hi.\nIndia gam ah politics a lunglut tawm deuhdeuh a, IT lam ah a lungsim a pia tam deuhdeuh hi. Hih bangin a pai toh zel leh a gamsung ki ukna leh democracy pen mite in phawklo deuhdeuh ding uh a, a sawtna ciang a ut khat peuh in a ut ut in hei gawpgawp thei ding hi. Tua bang mah in leitung gam tuamtuam ah technology khanna hang leh mihingte theihna khanna hangin mite awareness khang hanhan a, mite deihna zong kikheng hiaihiai hi. Mite mi adingin lunglutna sangin nate tungah lunglutna lian semsem a, van tam neih ding, materialsm khang semsem hi. Ganno leh nate tawh kilungkimsak in mihing dangte tawh kithuah ding kidam hiaihiai uh a, amau nopsakna bek a zongta uh hi. Tua manin leitung in leitung adingin a ngaihsun mi kisam deuhdeuh hi. Angsung theihna leh neih leh lam tawh kidemna a sang deuhdeuh ciangin mite in leitung na ngawn sia cip leh phamawh asa lo om hiaihiai hi. Ama nopsakna ding ahih nak leh leitung nangawn siacip henla, atom bomb nangawn kizang leh phamawh a salo khang hiaihiai hi. Tuate a hung ding, a khaam ding, a dal ding mi kisam deuhdeuh a, ahi zong a lunglut tawm deuhdeuh hi. A sawtna ciang leitung na ngawn kisehsat thei leh kilawm hi. Ka gam hi ciang, ka leitang hih ciang, ka innmun hih ciang, ka lo hih ciang, ka huan hih ciang... cih bangin eima neihsa gam ki claim dinga, ka pawlpi hih ciang, ka khua ka tuite hiciang cih bangin kituambawlna hong lian semsem ding hi. Ka thunuai ah om teng hi teng, ka nuai ah hong kun hih teng cih bangin hong kigi khun semsem ding hi.\nTua banga mite a tai ngengngang laitak in ei zong mite lak ah mi pha dinga i om leh i dianglut dinga, a ban pen tangthu hita ding hi. Kihelzau gawpgawpta ihih manin eima ut bang tek i sem dinga, eima ut lam tek nekzonna i nei dinga, eima deih zi leh pasal i nei dinga, eima utna tek biakna i zui dinga, eima hoihsakna tek ah i teng ding hi. Ka u ka nau cih kikhualna hong kiam dinga, ka mi kasa cih hong dau ding hi. Sungh leh pu cihte hong bei dinga, mo leh mak cihte hong thupi nawnlo hiaihiai ding hi. Na khempeuh neih leh lam, kei utna, kei deihna, keima lunglut cihte in hong zo zawding hi. Tua bang taktak i tunna ding pen gam khangto leh minam khangto lak ah a teeng mi khatpeuh adingin hamsalo ding hi. Ahi zongin a khangto nailo, a traditional mahmah laite adingin hun themkhat kivei lai ding hi.\nNang leh kei zong leitung mi ihih manin i khuamuhna leh i tenna gam tawh kituak in mite i phak leh phakloh ding hong kidang hiaihiai ding hi. A khangto minam lak ah mite a ten ciangin a khangto nailo mite pen hehpih ding hi napi a hehpih manlo, a hehpih utlo leh a phawk kha nawnlo zong khang hiaihiai a, a sawtna ciang khualak lamgei lasak mah bangin, "A om lai teng kuama deihloh teng," cih mah hong suak kik veve hi. Khuata ah a tengtengte, a zawng mahmahte, a hau ngeilote, a khangto zolo te pen "a hehpih huai" cih tawh a kipaisansan lel hita hi. Leitung kipawlna leh cimawh huh pawlte in a phawk khak zel uh hangin amau deihsak ciang teng cihloh midang kiang tua huhna leh panpihna te in a baanzo hi tuanlo ahih manin a phawkloh mah uh tawh akibang ahi hi.\nTua hi a, leitung a khantoh nading leh a nopzawk semsem nadingin thu ngaihsun taktak mi kisam semsem hi. Haggai Leadership Training ka kah lai un hong sinsak uh: "Makai lawhcing i cih ciangin ama zalaih ding mi tampi a sekkhia ziahziah mi hi" a cih bangin leitung khantohna ding a sem taktak hi hang, minam hi hang i cih nopleh thu ngaihsun mahmah mi tampi i sekkhiat ding ahi hi. Ei pawl in i vekpi in thu ngaihsun mahmah hi leng zong mihing million khat zong kipha nailo ding ahih cianga, i vekpi in Christian i suak ding a deih huai mah bangin thu ngaihsun mahmah mi vive i suak khit ding deih huai.


timestamp: atn

url: =Pasian ka it ci napi'n a Ulehnau itlo ten Amah bangci it ding? ~ MUC\nPasian ka it ci napi'n a Ulehnau itlo ten Amah bangci it ding?\nAdmin 12:21:00 AM Articles, Conference Pianna thu\nTuciang conference system tawh ki uk suak zawh nang ahanciam Myanmar Conference of SDA thupha hongpia ih biak Pasian min ih phat hi.\nA kicing kuamah om kei ta leh Myanmar Conference te kimawh sak den ahih manin, a mawhsak te zong bang hituan hiam? No-te lakah a hai pen ka hi khaphial zongin Zeisu sisan a sang khempeuh Pasian mai ah ih kilam dan na a om kei hi. Sia Mung, M.Com., M.B.A., C.P.A., lai hawm khat vei kasim khitteh, Dec 9 ni in, reply na om khin hi. Tuazawh thum vei kasim khitciangin hih a nuai aa bang hong at khia hi. Zomi leh Zomi, Khazih sungah Pasian tate vive, hih bang lai a at te leh a sim te aa dingin zumhuai mah ta se leh a kisam hong hita mawk ahih manin hong at khia ka hi hi. Hih conference vai ah Dek te in Zomi ih hai na hong mu khia lian uh aa, tua ih hai na pan hong do lian uh cih a thei lo te leh a tel lote in conference langdo den lai ta zen uh hi.\nSia Mung, M.Com., M.B.A., C.P.A., in 1990, 1992 kumte aa kiteelna limgen bilbel napi in, conference kipat khiatna in pawlpi aa ding khantohna a om ding deih cih beek tawh genin a dang gen nawn lo hi. Paupu te ii motor pi, Isuzu Nahgyi/5130 dim iin Mandalay khuapi ah January 6, 1987 Division President, Dr. Ottis Edward na muhna thu pawlpi khantoh nading paulap in conference deih na ci hi. India gam pan degree nangah khitciangin kawlgam mission sungah nasem ding na nget leh Myaungmya ah MTC lakik ding hong kisawl ciangin, na lungsim ka thei kei aa, kumpi phalloh van na zuak aa, Gun Khawm gei ah hong kimat nathu ta-den-sa sungah news khatin a ki at na thu Dek siate (Sia Bah Lah Thein in a ta-den-sa mipi maiah lamto) a nuam mahmah lam ken ka mangngilh nai kei hi. Section treasurer zaa-thu tawh na kam hong hum sak uh aa, conference ding na pau thei nawn kei hi.\nMission , pawlpi sungah Dekte sangin kum 50 val bang khangno zaw hi hang. Nauzaw khat in U te kan dingcih pen, U te ut lo uh hi. Dekte conference ngah ma in Zomi ten ngah ding cih pen ngaih sut thei vot lo mawk uh hi. Conference ngah masak ding genloh, Myaungmya MUAS aa Dekte in Zomi te hong phak loh na uh na sa mahmah khin uh hiven. Khat ii zaa-thuu ngahteh credit kipia atam mahbangin, conference ngah leng credit hong kipia lo ding, ngah lo ding, conference a lang do zong om tham hi. Sia Mung, M.Com., M.B.A., C.P.A., mission conference lem tuah dinga kisaw hi na pi in, a kisawl na thu thei na., pi in sem nuam lo, conference khawl ding beekbeek gen koikoi hiteh. Thu langgen cih pen lemtuah kici thei lo hi. Khamtung SDA pawlpi te, Sia Sang Chi sangin Sia Mung, M.Com., M.B.A., C.P.A tawh ci leh sa kinai zaw napi, Sia Sang Chi gen leh Sia Mung, M.Com., M.B.A., C.P.A kua in ih pawlpi deih sak zaw cih mipi theih a hi hi.\nDivision pan, Union pan, USA pan siate hong pai ciangin, bills tuamtuam te, nang leh kei ii tithe sungpan ki pia khia kik vive hi. Sia Sang Chi a hih leh a bills piak na ding om lo ahih manin, a ma neih sa zang aa hong kipum piak hi. Sia Sang Chi tungah false hope pia ken, piateh a ci te, bangzah in zaa-thu nei in, thu nei mah ta se leh, Noah thu gen umlo aa a zah ko te, Pasian sap na mang Abraham mihai pa koi ah pai ding nahiam ci aa a zahpih tetawh a kilam dan na a thei a om leh hong gen un. Policy bang zui lo aa 2002 kitel na pan tuciang a makai te leh Kawlgam galkap ii aa-naa-thein a kilam dan na hong gen un.\nJakarta Metro Conference ( Insein Adventist Conference Church tawh kibang) leh Myanmar Adventist Conference gen khop theih hi lo hi. A problem kibang lo ahih manin, a phi-sian (solution) thei lo hi. Kawlpi aa San Phiat clinic pan kha khat sung aa sum ngah zah tawmtuak lo hi ven. Development khat ih neih sawm hialin paulap khat tawh hong kigak den hi. ATI kiphuan, ek suak.\nDekte 80% bangin kaaikuang, aisa, ngapik nam khempeuh a ne, ngasa phee om leh om kei ta leh a ne uh hi SDA man taktak kici thei lo napi in, tua SDA a kineih te in Myanmar Conference SDA te SDA hi kei hongci ta zen uh hi. Western gam atam zaw te ah Sabbath ni an sai ah an ne, bawllung sui, recreation tuamtuam Sabbath ni in nei, SDA mah ci veve hang. Myanmar Conference of SDA zong conference aa ding ding a kima kaih pibeek hi. Conference hi ta ung kici hi nai lo hi. A hanciam mikhat SDA pan kihawl khia pen nang leh Pasian kikal beek mahah om.\nThumna: conference panpih nuam lo ten gen siat hong sawm kei ta peuhin, Zeisu mintawh kong ngen hi. Ei leh ei ki tawngtawng hihang, ka mai zum khin mahmah hi. Pasian ka it hi ci na pin a u a nau, a khua a tui, a gam a lei, a it kineih te muantak cing akici diam?


url: =Vondeih Kep Ding – 18 (Pau Khan Kap) :: ZOMI DAILY\nposted on 5 December 2014 at 2:24 pm Lomkholna: Article, Paukhankap\nVondeih Kep Ding – 18\nKhuapih te thu, a kigen ngei khat hong gen leng: Khat pa pen Tedim pan in Zolai tawh Lai Siangtho sang manin ih khua ah hong ciah hi. Ih khua hong tun ciangin Yangon panin hong hawh suk khuapih te khat tawh kimu in, “ Yangon ah ka buaih ( Lukhu neelkai ) ngah a thang hia?” ci-in dong, kici hi.\nHih thu ka ngaihsut ciangin mi khempeuh pen a minthang nuam ahih lam phawk kha kik ing. Tua lak ah na pa zong ka kihel a, nang zong\nmithang nuam lo-in omlo ding hi teh! Banghang in keimah na pa pen ih khua bup in hong thei lo-in, tawm cik bek in ka min hong thei ahi tam? Banghang in gamdang ah ka omlam mi-in hong thei kha lo ahi tam? Banghang in ka ta nahih lam takpi hong phawk kha lo uh ahi tam? Banghang in mi-in ih khua takpi za ngei lo ahi tam? Bangbang in…banghang in ci-in tampi tak gual thei lai hi hang!\nBanghang kici ahih manin ahang khat, a thu khat om ding hi. Tawngno, banghang in nang’ ka ta nahih lam ‘Zogam’ in hong thei lo-in, kei mah na pa zong banghang in ‘Zo leitangh’ in hong thei lo mawk hiam? Banghang in leitung in ka min hong thei lo-in, banghang in leitung ah nang, hong kitel lo mawk hiam? Ka khualzinna te kua mah’n gen kikkik lo-in, banghang in ka kammal te kua mah’n lai ah cipteh lo mawk hiam?\nNa pa’n ka ngaihsut khak khat in bel, i pata in i khua leh i tui ading, i mipih te ading leh leitung ading in na hoih tampi i sep nai loh man ahih tam ci ingh! Nang e leh na bang ci ngaihsut a, paukhankapTawng? Hong gen kik in, ih pa ta in kikum khawm dih ni!\nNangmah hong it,\nPrevious: Tuni-a Ciatlohna Ziingciang’ ading Siatlawhtheihna\nNext: Lungdambawl thu laigil ~ Khaibawi\nUS, Tennessee ah vanlengneu khat kia, mi 3 tuang in avek un si


url: =France President lui Sarkozy in President atuh sawmkik hangin lametna ommel nawnlo ~ TK Lian :: ZOMI DAILY\nFrance President lui Sarkozy in President atuh sawmkik hangin lametna ommel nawnlo ~ TK Lian\nposted on 23 November 2016 at 5:29 pm Lomkholna: France, News, Thangkhanlian, World\nNov. 23, 2015: Frenchte President lui Nicolas Sarkozy in kum kik ciangin presidential election tuh sawm kik a, Nipini in presidential election right-wing primary ah President a let lai-in Pime Minister len Francois Fillon in a khatna ngah in, a nihna Alain Juppe in ngah ahih manin Sarkozy adingin President lametna ding om nawn vet lo suak hi.\nNipini kik ciangin right-wing primary om kik ding a, tua ciangin right-wing party panin kua pen in President tuh ding hiam cih hong kitel ta ding hi. Ahih hangin French left-wing sungah kituah lohna lianpi om a, ahi zongin far-right leader Marine Le Pen May presidential election a cing dingin media ten a lametna thu uh gen ngeingai ta uh hi.\nMarine Le Pen May pen US President thak Trump bangin Muslim galtai peuhmah lak lut ding a deih ngiat lo leh Islam a langpang ngiat khat ahi hi.\nHih right-wing presidential primary ah sum bawlna lam a thupi gen leh khanglui/biakna ngeina a lencip (pro-business conservative) Fillon in vote 44 per cent ngah a, Prime Minister lui lei Foreign Minister Juppe in vote 28% ngah a, Sarkozy in vote 21% bek ngah hi.\nRelated: Tedim Khuahun (21 November 2016) ~ Tedim Times\nSarkozy in, “Ka upna lenkip in ka pang a, ahih hangin vote khiate lungsim ka zo zo kei hi. Alian Juppe tungah zahtakna lianpi ka neih hangin Francois Fillion’ ngaihsutna leh upna pen kei aa tawh kibang zaw hi,” ci-in gen a, Fillon a gupna thu (endore) pulak khia pah hi.\n-The Hindu/ Thang Khan Lian\nPrevious: Pakistan galkapte dinga upmawh te’n India galkapte a ngawngtansak ~ TK Lian\nNext: IS te’n Syria leh Iraq ah Chemical galvan 52 vei zangta hici ~ TK Lian\nMalaysia, Temerloh ah naungek suakcil aguaktang in aliamsa in akipai kimu\nThupha leh hamsiatna\nZAM Thupuak :: 02 August 2015\nSikseek pa leh Puumzap pa tangthu ~ Hau Thang\nTualsuak Zomite le Pemta lungsim ~ Dr. L. Lam Khan Piang


url: =%AM, %27 %222 %2016 %04:%Apr\nZaangsi Seino (Siyin Youth Association) sia 2003 kum Februaryl tha 15 ni in Yangon om Sizaang khangno theampo thukim na tawh a ki phuan a hi hi. Nuntak na haksat na tawh ki zui in Zaangsi Seino sia active zo ngawl hi. President masa bel in Tg. Thawngno ki teal aa Secretary sia Tg, Thang Za Hang ki teal hi aa, a mate a ngei ngawl in ngamdang hong pai san uh hi. Tua ciang in Vice President Tg, Lian Khan Thawng na President hong siam aa, mai sang na sep tu ki kukum ih hi hang bang ma ki active zo mama ngawl hi. Kua mama na Seino tawh na hong seam nuam ngwal aa, A seam zo, a hi zo teng na a mate personal min tawh ah hi zong, organization min dang tawh a hi zongh hong seam uh aa zaangsi Seino min tawh bang ma ki seam zo ngawl hi.\n%AM, %27 %181 %2016 %03:%Apr\nZo puan leh zo fashion sia tulaitak kawlngam pan a popoular mama khat a hi hi. Zo puan/fashion tawh kisai in Khalkha, Falam, Tedim, Sizang, Matupi, Mindat leh Mizo cii in a nanam in om a, a hihang tu hun in Chin Fashion designer te in a nanam in Mix hong vawt uh hi. Ni dang lai fashin te reference vawt in tuhun tawh a ki lawm thethei tuin creation hong vawt siasua uh hi.


url: =Zomi mailam ding (Think Tank)\nDear Zomi a it, a ngai a kua mah peuh,\nZNC party registration vai hi ta leh, Zomi leh Zogam a it, a ngai, a vei a kua mah peuh in, hih bang in Zomi buppi tawh kisai thu le la te hong om ciang, mipil misiam te in thu leh la hoih tak in, hong makaih in hong vai hawm thei leh ki deih mahmah hi.\nHih bang thu om ciang in, Zomi te a mailam kalsuan na ah "Analytical, critical, researchedinformation" a pia ding "Body" khat kisam mahmah a hih lam hong phawk sak semsem hi. Zomi ki pawl na tuamtuam om khin mah ta leh, "Intellectual" lam ah kipawl na khat zong om nai lo a, Zonet tung ah thu gen te zong a hoih a tam mah bang in, sim nop loh pawl khat zong om thei hi.\nHih "Zomi Think Tank" in Zomi mipi leh Zogam a ding, Zomi minam tawh kipawl na tuamtuam a om khin te tawh tung ah a kisam bang in, "Analytical, Critical Researched Information" te a pia zo ding din mun "Advising Body" khat a hih zawh nang lunggulhna hi.\nZomi a it, a ngai khat hi a, a tawm pen in MA, MTh, MEng, MSc (Masters Degree Candidates, a kah laitak te zong) qualifications na neih leh ka email (cinsdal2@yahoo.com) ah hong thuk kik in. Zonet pan hong thuk kik kei in. Heh pih na tawh nong thuk kik ciang in, "Zomi Think Tank" ci in subject ah hong at in.\nItna leh lam etna tawh thu a za kik ding in hong lam en ing.


url: =Malachi 2 (Malachi 2)\n1Vaanglianbelpa TOPA in thiampite tungah, “Hi thupiakna sia note atu hi: 2Na sep na vawtna taw keima nong upat vawt tu uh hi. Kong ci bangin nong ngai bua uh ahile no tungah haamsiatna kong tung sak tu hi. Na kivaak natu a, na saan uh vanhte tungah haamsiatna ka tung sak tu hi. A tatak in ci leang, tuate tungah, haamsiatna tung sak zo khi hi, banghangziam cile kong thupiakte no in na thupi sim bua uh hi. 3Na tate daan ka pia tu a, na sangaw biakpiakna nganhingte ii eak sungah na mai kong taat tu hi– taciang note eak kholna munah hong kipaipui tu hi. 4Taciang hi thupiakte kong piak hunlam na he tu a, tasia ciang Levi suan le paal thiampite taw ka kiciamna a peal nawn batu hi. *2:4 Ngam 3:11-13.\n5“Amate ii hong thasia natu in ka thuciamna sungah ka kamciam sa nuntakna le nopsaknate ka pia hi. Tua hunlai in amate in kei hong zakta a hong kiita hi. *2:5 Ngam 25:12. 6Amate in a maante hil a, a maan ngawlte hil ngawl hi. Amate in kei taw hi vadiam in nungta uh a; amate in a maan teng bek seam ngawlin midang tam mamate siatna a vawt ngawl natu in hu uh hi. 7Pathian a maan a heak natu in hilna sia thiampite nasep ahi hi. Mihingte in amate kungah pai in ka deina sin tu uh hi, banghangziam cile amate sia Vaanglianbelpa TOPA ii kamtaite ahi uh hi.\n8“Ahihang tu in no thiampite in lampi maan panin na pial zo uh hi. Na hilnate in mihing tam mamate khial sak hi. Note taw ka vawt thuciamte na paltan uh hi. 9Note in ka deina nong ni bua uh a, ka mite na hil uh ciang zong, khat le khat doidan na hi uh kom, keima in note sia Israel mite in kong zawngsak sak tu hi.\nMihingte Pathian tungah A Thumaan ngawlna\n10Eite theampo in a kibang pa nei kana ngawl hi ziam? A kibang Pathian in eite theampo hong bitphua kana ngawl ziam? Tua ahile eite khat le khat kilaklaw ih kamciamte paltan a, ih pute taw Pathian ii a vawt thuciam sia zawngsak tu hi ziam? 11Judah mite in Pathian tungah a kamciamte paltan a Jerusalem le ngamsung bup ah a thasiat huai mama nate vawt uh hi. Amate in Pathian ii a it Biakinn nin sak uh hi. Ngamdang pathian a bia numeite, pate in tenpui uh hi. 12A kuama po hi bangin a ngamtate sia Israel huam mi pawlte sung pan TOPA in heam tahen a, Vaanglianbelpa TOPA tungah biakpiakna a paipui ei minamte sungah hong kihel kik nawn heak tahen.\n13Na ngamtatna dang khat sia hi bang hi. Ama tungah na biakpiaknate hong saang nawn ngawl ahikom kap a mau in, TOPA biaktau sia na thitui taw na khuum sak uh hi. 14Banghangin hong kisaang nawn ngawl ziam ci in na dongh uh hi. Tua thu banghangziam cile na khanmoi lai a na tenpui na zi tungah na kamciamte na paltan sia ama in a heak hu ahi hi. Na zi sia na koppui hi a, a thumaan pasal ka hi tu hi ci in na kiten uh lai in Pathian mai ah kamciam na hihang ama tungah na kamciamte na paltan zo hi. 15Pathian in ama le nang sia pumkhat thinkhat tu in hong vawt hi kana ngawl ziam? Hi thu sungah ama ii tupna sia bang ziam? Pathian ii mihing tatak a suak tu in tate na nei natu ahi hi. Tua ahikom kuama in a zi tungah kamciam a piakte paltan heak hen. 16“Nupa kikhenna sia ngaimaw khi hi,” Israelte TOPA Pathian in ci hi. “Note khat po in a zi tungah tabang khansiatna a vawt ciang ngaimaw khi hi. Na zi tungah thumaan tu a, na kamciam na paltan ngawl natu in kidawm in.”\nThukhenna Ni hong Nai hi\n17Na kampauna uh taw TOPA na toi sak uh hi. Ahihang, “Ama bangbangin toi sak khu ziam?” ci in na dongh uh hi. “Vaanglianbelpa TOPA in ngamtat siate pha sa hi, tabangte diksa takpi hi” ci nu hi. Tua ahibale, “A thutang a ih heen Pathian sia koi sungah om hi tu ziam?” ci in na dongh uh hi.


url: =Sapi tungtuang Numei ~ MUC\nSapi tungtuang Numei\nAdmin 8:19:00 AM Articles, Religion Articles\nRom 13: 11-12\nTuhun pen bang hun hita ahi hiam, ci-in theita na hih manun tu-a bangin na gamtat ding uh ahi hi. Tu-in note in khua phawkin na khan'lawh ding uh hun hita hi. Bang hang hiam cih leh Jesuh Khrih i up cil lai hun sangin tu-in Pasian in leitung haksatna panin eite hong hotkhiat ding hun hong naizaw hi.\nAhun hong nai ta ahiman in ih mutna pan in khanlawh hunta hi. Nitawpni naita a ei upna sangin zong naizaw ta hi. Zan bei dekta a, sun nai ta hi. Atawntung in kiging den un.\nA beina leitung beina ih cih pen lai siangtho ah Mangmuhna lo a kicing zaw omlo hi. Hibu sungah akhial leh akhial lo namnih kilim gen mahmah hi. Tua namnih pen Numei maan leh ahoihlo numei cih ih gen ding hi.\nMang 12 sungah numei in naupai a tua numei in Jesu nungzui pawlpi hi-in thukham 10 leh Zeisu Tetti panna a neite hi. Mangmuhna sungah Numei agenpen pawlpi hi a, kammal te in khiatna nei hi. Huih acihciangin gal agen nuam hi a, tuipi acih ciangin mitamna “mitampite” agen nuam ahi hi. Tua numei in thukham 10 zui-in Zeisu teti panna alente ci hi. Amanglai-in the testimony of Jesus acihpen banghiam ih cihciangin Mang 19:10 for the testimony of Jesus is the spirit of prophecy ci hi. Spirit of Prophecy Kamsanna hi a Pasian in amite ahopih ciangin akamsangte zangin hilhkholhna na gen hi. Kamsangnu Ellen G. White tungtawn in hilhkholhna laibute 5 te pen (Spirit of Prophecy) The Great Controversy(Ki Dona Lianpi), Desire of Ages, Acts of Apostle, Prophets and Kings, Patriachs and Prophets cihbangteng na hi. Tua nupi pen in alu ah Aksi 12 khu a tua in nungzui 12 agenna ahi hi. Tua pawlpi pen kamsangte, nungzui 12 te phuhsa hiding hi cihna hi. Atom in genleng Sunday tanglo limlim ding hi banghang kamsangte leh nungzui 12 te Sabbath zui vive na hi uh hi.\nMang 17 sungah anumei dangkhat om leuleu hi. Sapi in a si zahdong dingin liam hi ci hi. Feb 10, 1798 General of Napoleon, Berthire in Pope Rome ah man in French thongah koih a amai kumteh si hi. Tua ahihman in Papacy in a vang neihna bei a makai neilo in om hi.\n1800 ciangin Pope kitel thak hi. 1929 vatican pen Pope tungah kipia kik hi. Tua ahihman in aliamma cihciangin nungta lai cihna hi a sikhin lo beimanglo uh in suak kik cihna hi. Mang 16:13 Three Unclean spirits cih om a tuate in\n1) Dawi in Pagan Rome zang\n2) Dawi in Catholic Rome te zangin athumna pen ahih leh\n3) Protestant America ahi hi.\nBiakna suahtak nadingin England pan in tai khia uh hi a Biakna ki ukna nuai ah deihbangin nuamtak in Pasian biakding a deih gam hiding cih hi. Tua mah bangin amigi mel tuu-no ci-in na gen hi. Tua in Kii nih nei ci hi, tua in Political suahtakna leh Biakna suahtakna agen ahi hi. Migi cihciangin suahtakna om deihbang zui hang Paulo om hithiat cihna hi a, mikhempeuhte US ah a ut-ut uh bia in om uh hi, pawlkhatte’n Buddha, Hindu, Islam leh biakna neilo zong tampi om hi ahizong kuamah kinawngkai sak theilo utut bia thei hi hih USA ah.\nAlamdang khatah USA pan apiangkhat om leh gamdang mukhempeuhte in ama hihdandan in ciing/zui uh hi. Tuapen in USA vangliatna alak ahi hi.\nTua mahbangin Political lam zong suahtakna deihdeih gen theihna om hi. Ahizongin tuagampan in force tawh Sunday zangin ong sawl ding ci sese hi. Ngaihsun pakleng sanhak hi ahizongin piangding hi. RC muhdahna biakna suahtaknop man a gamthak ahi galzong dolo a angah uh gamthak USA hi na pi-in RC pen lamdangsa in President akici khempeuh House of speaker te in Pope tawh kizopna nasia mahmah banah RC maanlohna agelh pawlpi Lutheran pawlpi pen RC tawh khut kilen ta hi.\nRC maanlohna Theses 95 laipi kawmtung asuan na Nasimnop leh alink\nAdangdang Sunday zangte e leltak ciding hi. Pope in agenngei khat Sunday zangkhempeuh kata hi ci hi banghanghiam cihleh Sunday tawlngakna pen kei Power leh Authoriy tawh kabawl uh hi ci hi.\nRC tawh kigawm theihna ding\n1. 1960 teh Ecumenism cihna nei in tua in One World church nei uh hi.\n2. 1968 cianigin Methodism leh United Brethren kigawm in United Methodist church ong piang hi.\n3. Oct 6, 1997 ciangin Evangelical Lutheran, United church of Christ, Presbyterian USA te kigawm in thukimna nei uh hi.\n4. Azingciang Oct 7 ciangin Evangelicals(Conservative Christian) leh Roman Catholics te New York ah kimu in Upna vai kikupna nei uh hi.\n5. Aug 10, 1998 Conservative Christian te leh RC kizom in Christian mission for Third Millenium ci uh hi.\n6. Billy Graham bang Catholics tawh nasem khawm a hi hi.\n7. Oct 16, 1978 Pope John Pau II leitung khempeuh ah zin kawikawi in Christian tetawh kipawlna kilemna bawl kawikawi in pai hi.\n8. 1054 in Rome ah pawl kikhen in West leh East kikhen a West te pen Rome catholic leh ataikhia te pen Orthodox ong hi uh hi. Russian Orthodox, Romanian Orthodox…\n9. 1987 ciangin St Peter’s Basilica ah kimu in khut kilen in Pope in brother in Christ ci-in sam hi.\n10. Moody Magazine, Nov 1993, Catholic leh protestant kilem ta a, nasem khawm theita hihangin ci-in kigelh hi.\n11. Mang 13:3 mikhempeuh in Sapi lamdang sa in anung zui ngeingai uh hi..\n12. Billy Graham (Jan/Feb 1980) Saturday evening post ah John Paul II pen biakna makai lian penpen pa ci in gen hi.\n13. Sri Chinmoy Hindu makai pipa tawh zong kilawmta in upna te a kibang hihangin Unau khat hihang hang ci uh hi. Tua banah Pope I lawm taktak hi ci in kigen hi.\n14. Buddha makai Dali Lam tawh kimu in tua pa in na singlamteh uh pen Buddha limtawh laihleng adangteng kibang thei lel ding hihang ci in gen hi.\n15. 1993 ciangin Africa ah Muslim te tawh kimu a upna khat hihang cimah siksan ki mu uh hi.\n16. 1986 the Assi Italy ah Biakna khempeuh kimuhna nei uh a makai pi 130 kihel in Pope tawh ki mu uh hi.\nHiteng ih etteh RC pen biakna dangdangte nakpi takin nazahtak in athuzui dingin ready mahmah cihna hi. Tua ahihman in genkholhnate atangtung ding hi a en bangciang thei-in kigingkhol theiding ih hiam cih ih kisilhtel ding thupi hi.


url: =Thu Tuamtuam - Tungg Thang' Website\nPianthak kum 1989\nTui kiphum ni 5-5-1991\nM.Div degree kum 2000 in a ngah khit ciangin a khua pawlpi ah Assistant Pastor sem hi (Teklwi Baptist Church) Tedim, Chin State. Tua hi in amah pen Myanmar Baptist Convention Minister member kum 2002 pan a ngah ahihi.\nMIT ah hunbit Sia dingin kum 2000 pan in Bachelor of Arts in Religious Studies (BARS) program, Myanmar Institute of Theology, Insein, Yangon, Myanmar ah sem hi. BARS program kipat khiatna ah lamphu masa khat ahihi.\nTua ban ah Registrar of the BARS program zong a sem ahihi. Tua bek thamlo in, coordinator for the Theological subjects in the BARS program zong a la ahihi.\nSep Ngei Nhate:\n1993 kumin Secretary of Zomi Siamsin Pawl, University of Mandalay sem hi.\nUniversity Christian Fellowship of Mandalay ah kihel in, lungdamna thu taangko na ah lasa in Miphak Saanq ta ah pai uh hi.\nVictoria Hotel of Mandalay ah 1996 in kum khat sung sem hi.\nMusic Chairperson of the Student Council, Myanmar Institute of Theology (1999-2000) ah zong sem ngei hi.\nKa Christian Nuntakna\nKa innkuan un Baptist Christian 1976 kum in ka suak uh hi. 1989 kum in pianthakna ka ngah hi. Tua khit teh 1991 kum in ka kituiphum hi.\nKa neulai in Sunday Schools maan tak in ka kah den hi. Tua in Pasian nasem tu in hong suaksak ahihi. Pasian pahtawina lasakna tawh ahizongin, hunzat (hanthot) na tawh ahizongin, tetti panna tawh ahi zongin ka nei hi. 1989 kum a kipan in damlohna zawngkhal natna ka ngah hi. Cidam nadingin thu nakpi tak in ka nei hi. Tua bang damlohna hangin Cidam nading bulphuh in ni thum sung antan thungetna ka ney zel hi. Kawlpi gei Carmel mual ah zong thum vei bang ka pai ngei hi. 2002 kum a kipan in ka cidamna hong hoih zaw deuh hi. Tua hun a kipan in Pasian in vision tampi hong ney sak hi.\nZBCM Revival Gospel Team 1995 in ka kihel a kha guk sung sawt hi, ka paina uh pen Kalay Pawlpite, Tedim Baptist Association, leh Tonzang Township Baptist Association sungteng ahihi. Tua lai ah Hanthotna, Lasakna, Thungetna cih bang in ka kihel hi.\nLai Siangtho buppi sagih vey ka sim khin hi: A patna pan a tawpna dong. Our Daily Bread te' geelna bang hileh Lai Siangtho vial khat sim nadingin kum khat sawt hi. Tedim Lai Siangtho nih vey; Kawl Lai Siangtho khat vey; KJV vial khat; NIV vial khat; RSV vial khat; New American Bible - Catholic Translation - Apocrypha tawh vial khat cih bang in ka sim khin hi.\nPasian tawh hun zat khopna nisimin nai 2 leh 24 minutes ta ka ney hi. Nai 1 leh 12 minutes sung zingsang lam, nai 1 leh 12 minutes nitak lam cih bangin ka zangh hi. Tua bangin hun ka zat a kipan in Pasian in a thu ala hong musak semsem in vision tampi hong guan hi.\nKum 2006 in Pasian in kei adingin Lai Siangtho mun Late 91 hong pia hi.\nJanuary 2009 a kipan in nidang a ka theih khak ngeiloh Pasian Itna cih ka ney hi. Tua bang a Pasian Itna ka thei ngeinai kei hi. Tua a kipan in midangte zong itna ka ney thei tuam hi. Tua bangin Pasian in nikhat khit nikhat ka nuntakna hong kheel toto hi.\nPasian in Zatui zat ding Deihlo\nKum 17 ka phak in, Mizoram State, India ah sum thalawh in ka lawmte tawh ka pai hi (1989).\nNi khat ka lawmte khat in Phensydyl hong dawnsak hi. Tua zatui ka dawn khit ciangin ka ci hong thak hi. Tua laitak in banghangin ka ci thak cih ka thei kha kei hi. A nung ciangin ka theihna ah tua pen Phensydyl hang ahihi.\n1990 kum ciangin lawmte khat mah in phensydyl hong zat pih hi. Ka zat khit ciangin ka ci hong thak leuleu hi. Tua hun in Phensydyl pen ka ci hong thak sak bek ahih lam ka phawk hi.\n1993 kum ciangin Mandalay ah university kah in ka lawmte khat in phensydyl hong zat pih hi. Kei tawh kilawm kei veh aw ka ci hi, feeling ngah meel keng in ka ci thak bek ka ci hi. A tawpna ah ka ciam a, a ngeina bangin ka ci hong thak zel hi. Tua hi in bang tel ka hiam cih leh Pasianin a kikham zatuite zat ding deihlo hi cih ahihi. Tua ni a kipan in ciap nawnloh ding ka khensat hi. Tua zatui kei adingin kimanna ney lo hi.\nHih zatui zat man a ka ci a thak pen lamdang ka sa hi. Ka lawmte ahih leh feeling tawh nuam sa mahmah uh hi. Pasian in midang tawh a kibanglo cilehsa hong pia hi ding hiam ka ci hi.\nPasian in kumpi kham zatuite zatding deihlo takpi hi. Kha Siangtho in na lungsim hong lawng henla hong kem ta hen. Amen.\nKei pen Music tumh leh lasak ka uk hi. Tua banah lai lam, sa ben cih te zong ka uk hi, limsuaih, laimal gelh/at cihte zong ka uk khat ahihi.\nKum 16 ka phak dong Guitar ka tum ngei kei hi, tua ban ah la zong ka sa ngei kei hi. Tarn 10 ka on kum 1988 ciang in Guitar siam nuam lua ka hih manin guitar khat lei in tumh ka kipan hi. Guitar tumh zia ding hilhna laibu khat lei in kei leh kei in ka sin tawm hi. Mite tumh dan peuh en in ka tum hi. Ka uk luat man in nisim in tum in ka sin a, kha khat ciangin ka tum thei pian ta hi. Pasian a muang mite music siamna pia hi cih zong ka tel pah hi. Nisim in maan maaan in ka tum den hi. Tua banah lasak zong ka kisin a Biakinn ah ka sa zel hi. Damdam in plucking zong ka tum thei hi. Guitar ka uk pen in lead guitar ahihi. La zong a tuung in ka sa thei kei hi, ka aw zong hoihlo lai hi. A hizongin Pasian kiangah thu ka ngen a, Pasian in ka thunget hong dawng in la zong hong sasak thei hi. (1989 mateng la sa ngeilo/sa theilo)\nUniversity of Mandalay ka kah 1992 kum in University Convocation Hall ah stage tungah lasak ka kipan hi. Siate Pahtawina Hun ah Major zui in la a tuamtuam tawh pahtawina kinei hi. Stage tunga ka lasak cilna pen "Hotel California" Eagles te la 1992 kum in hi. Tua ban ah "Miracle," Blaze of Glory cih Jon Bon Jovi' late MLTR adang English songs; Kawllate zong kasa hi. Music ka deih pen in Pop mah hipah hi. Shania Twain, 98degrees, cihte pawl zong ka deih mahmah hi. Mandalay, Ansaipi ah lasa in kha thum ka om ngei hi.\nA Nuihzakhuai thu khat om hi: University ka kah cil 1991 in ka khutlam hoih mawhlo ahih manin Seniorte khat in zawllai gelhsak dingin hong cial hi. Amah in a cih in ah, "Hih khutlam tawh nungak khat dongh leh a muhteh hong lunglut pah ding hi."\n2000 in MIT, Yangon ah Classical guitar siam lawm khat ka ney hi. Tua a kipan in Classical guitar tumh ka kipan a tua kum sungin English Classical pop la dawng 10 bang ka tum thei hi. Tua khit a kipan guitar maan maan in ka tum man nawn kei a, ka la ngahsa teng zong ka mangngilh kik hi. Tu in dawng khat bek ka ngah lai a tua pen "Eternal Flame" ahihi. 1994 kum a Mandalay UCF thoh Kawlla Series leh 2000 kum a TBC-Y thoh Zola series ah la sa in ka kihel ngei hi.\nPiano leh keyboard zong ka tum a, guitar zah in ka siam kei hi. Ka neu lim a kipan music tum hilo ka hih manin musician kisuak zolo hi. Ka neu lim in music tum lengh tu in musician suak ding cih ka tel hi.\nDamlohna, zawngkhalna hangin 2001 a kipan 2011 dong la ka sa zo nawn kei hi. Ka dam zawk deuh kum 2011 teh la tu in tawmtawm ka sakik pan hi. Topa min ka phat hi, Praise the Lord, Amen.


url: =iPhone X bekbek akigawm in 25 tawh nungak khat Propose bawl :: ZOMI DAILY\nposted on 11 November 2017 at 10:13 am Lomkholna: China, News, Sawltak, World\niPhone X pen atammat mahmahlam ihtheihciat ahihi. iPhone X (64GB) tepen $1200 bang mansak uh a, iPhone X (256GB) tepen $1400 bang ki mansak hi. China gamsung ah pasal tangval khatin nungak khat ngai in, kiteending zuthawl piakna, “Propose” ngetna in iPhone X bekbek akigawm in 25 tak tawh Propose bawl cih Yahoo News pan kiza hi.\nTua pasal tangvalpa minpen Chen Ming kici a, amahpen China, Shenzen City sung aom Video Game Designer khat ahihi.\nChinese Social Media minthang leh akizang mahmahkhat ahi Weibo tungtawn in akizakna ah tua tangval pa’n iPhone X athak sitset akigawm in 25 tak lei in, tuateng pen lungtanglim “Heart Shape” bangdan in gualdiudeu hi.\nAnuai ahzong lingpak “Rose petals” vive phahzihziah in, alaizang santak ah Propose abawl nading zungbulh “Engagement Ring” koihin, Romantic sak mahmah hi.\nA lawmngaih nungaknu minpen Ms Lee cihbek in kigelh a, Lee pen Mobile Video Games a ukmahmah khat ahihi. Mr. Chen Ming in Video Games khat abawlna panin Ms. Lee tawh aki theikha uh ahihi.\nMr. Chen Ming in banghang in iPhone X bekbek 25 tawh Propose bawlcitciat hiam cihleh alawm ngaihnu “Girlfriend” pen kum 25 phakhinta ahih manin, akum phazahtawh akituak dingin iPhone X bekbek 25 tawh Propose abawl cihi.\nHih Propose abawlna, avaihawmna khempeuh ah Mr. Chen Ming ii alawm te’n nakpitak in panpih uh a, Propose abawl laitakzong alawmte’n hoihtak in Photo abanban in zaihsak ciatciat uhhi. Nungaknu Ms. Lee inzong alawmpa Propose bawlna pen lungkimtak in nasansak bilbel hi.\nMedia te genkhiatna ah hih Propose kibawlna pen atammanpawl hiding hi, “Expensive Proposal” ci’n ki genkhia a, iPhone X bekbek 25 tak himawk ahih manin, amanzahding akituat ciangin A$41,000 sangin tamzawding kici hi.\nChinese news website ET Today te genkhiatna ah bangbang hileh alawmnu in lungkimtak in nasansak ahih manin, Mr. Chen Ming pen ahampha, akampha hi. Abeisa 2014 kum hunlai inzong tangval khatin iPhone 6s honkhat tawh nungak khat Propose bawl in, ahi zongin tua nungaknu in na sansak zolo in, nialsak cihi. Banghanghiam cihleh a lawmngaihnu in Diamonds deihzaw a, iPhone deihlo cihi.\nMore: Zolia te theih ding thu pawlkhat ~ NK Khanno\nZolia te aw, tangval te’n zuthawl hongpiak uhciang in zuthawl tektek zatkullo hi. iPhone X khawngzong ki zangtheilel hi ci’n vaikhak unmaw. Tuabangin na vaikhakkei uhleh zuthawlhawm, adawnkhitsa athawlhawm khawng zuthawl hongpia khading uhhi 🙂 Tuabangte bel sanlohding, nialpah bikbekding hile vencin maw… Sawltak #zomidaily\nPrevious: Thailand ah 7-Eleven saisung damiah ataihpa agamtatna khial kisa in ki gui awk\nNext: RSC mankhin, DHS angak te ading theihhuai


url: =Kamsung a nam a uih luatna :: ZOMI DAILY\nposted on 24 April 2018 at 7:33 am Lomkholna: CinNgaih, Health, News\n1. LEII HANG IN KAMSUNG UIHNA\nLeii hang in kamsung auih thei na a om lam akitheihna te pen leii ah ankan pak zawng dal khat a omna a hih keileh ih khut kuat tung liat takciang a giim nam namsia mahmah te ahihi. Leii siangsak na ding in haza tawm la inla leii kiatna tawh kiat ding ahihi.\n2. HA NII HANG A KAM UIHNA\nHa nii pan sisan hong suak khia thei hi.Ha kawmkal siangtho na abawl lo te hi thei pha diak hi. A zenzen in ha hawlhna tawh hawlh leng zong na ding hi.\n3. GAWL SUNG, NAKSUNG HANG A KAMSUNG UIHNA\nAw huutna, gawl sung ciang do ah ii aw suah haksa na te tawh kikop in piang thei hi.Ki tuak pih loh za te nekna hang in zong piang thei hi.\n4. MI TE KHAUSAK DAN TE HANG A KAM SUNG UIHNA\nAn tawn ne in ngawng na ding a kibawlna in kam sung uihna suksak thei mah bangin bawng nawi leh Chess nekna, coffee dawnna,zatep na leh lungsim gimna, lungsim zat luatna (stress) hang in ah zong kam sung uih sak thei hi.\nKam sung namsiat loh na ding uih loh na ding in sep ding in cial 6 in kikoih a kam uihna abei ding hamsa lo hi.A nuai a 6 te bang lian a na zuih leh kam sung a nam hong hoih suak ding hi.\n1. Annek khit sial na kam khuah siang in.Leii kiatna tawh kiat in. Leii kiatna in an neng te leh bacteria lungno te zong pai khia hi.A siangtho kamsung ii nam in ih om hong nuamsak ding hi.\n2. A kisam van te zat ding kilawm hi.Ha nawtna pen amul nel te zat ding hoih hi.A zenzen in leii nawtna zat ding na neih kei a leh sikkeu tawh kikiat thei hi.\n3. Zingsang khatvei nitak khatvei ha nawt in.A nel nitnet ha nawtna zang in.Ha nawtna kung pen a bem ding in peii in la minute nih sung nawt in.Nak pi tak in neng kei in.Ha atung tham te kisia thei hi.\n4. Na kamsung keu sak ken!Tui dawn pah pah in.Zu (alcohol) a kihel a kibawl kam khuah nate zang kei in.Zu dawn leh zatep in kam sung keusak hang ahihi.\n5. Ha nii natna na neih a leh ha siavuan te kiang ah mann mann in ki ensak in.\n6. Coffee leh adang acib akihel ahi, gas akihel a vot (soft drink) te dawn kei in.Hih an te na nekkhak a leh zong na nekkhit minute 5 khit ciang akhum kihel lo PK te khaaii in.Tua in ciltui hongpusuak sak a acib pen hong gawi zan ding hi.\nLaisim akua ma peuh kamsung giim namtui nei ciat ta un.\nCredit: Dr.Nuh Myint/ Cin Ngaih\nPrevious: Tauleng thupiang ZRA leh Kim Tuang vaitawh kisai Siamsin kipawlna pan tangkona\nNext: US, Nashville khuasung ansai ah mi 4 akaplumpa ki mankhiata\nHehpihna tha ~ Peter Suumpi\nKawlgam mite tungpan golhguk ane Malaysia palik 2 kiman\nRev. Pau Lian Mang (Mangno) Th.D zawh lungdam pihna\nBiakinn sungah naupang te kepzia ding ~ Go Lian Kap\nKawlgam aom Rohingya te huhna apuakding Malaysia tembaw kuankhiata ~ ZD


url: =Kung lian in kung neu dep :: ZOMI DAILY\nposted on 6 June 2018 at 6:07 pm Lomkholna: News, Paukhatsuan, Zomi\nGammang thukpi ah singkung lianpipite in a neute deplum pahpah a, singkung lian kawm ah singkung neu po zolo in, lopa nangawn gina zolo thei hi.\nInformation Technology (IT) pilna ong khang semsem a, fax, email leh messaging applications tuamtuam ban ah social media tuamtuam ong khantoh zatzat ciang, nidang a “sikkhau kisat” icih telegraph pilna a kiphiat tawh kibang in abeibei ong suak mawk hi.\nKhuahun kikhel mahmah in, 1988 kum a Newin’ ukcip hun ong bei ciang Democracy hun ong kipankik ding bangkhat ong hi hi. Party tuamtuam ong kiphuan hi. Mi pawlkhat in Party lampi tawn in nidang, 1962 ma a MP uliante’ khan zilnopna tawh strategy tuamtuam ong geel uh hi. Gualzo munngah a matutna ding ngimna ahihman in politician mitciim pawl in khuahun zui in ong kilek dialdial uh hi.\n88 khit ciang bel Minam min, Minam ki-itsakna mah in politics telluat a haulo Zomi innocent majority lungsim a zo pen ong suak hi.\nAhi zong in, Minam itna bulphuh hi napi khangthakte thuman hilh ding, lamman lak ding cihsang in “kei gualzo ding, MP suak ding, MP khasum leh hamphatna ngah ding” cih ngimna lianzaw ahihman in 1988 ma, (esp. 1970s – 1980s) Newin’ ukcip hun, minam party cihbang a omma a minam vai thute, minam vai veina leh sepna tuamtuamte zaknop kisa lo hi. Ki thupi ngaihsut lo, ki thupibawl lo hi.\nTuaban ah minam itna sung ah a theihhuai gam leh minam vai taktak kigen kihilh ding cihsang in, ei party gualzo ding, ei loteng depgawp ding, a gualzo pawl hiding, shieldpi ngah ding (shield bel kine lian thei hetlo hiven maw) cih tawh ki holhthawh, tha kipia lel ciang nasepna pen minam nasepna lian mahmah bangsak a, tua tung ah a tu phiuphiau cunning political endeavour pawlkhat ong khangkhia hi.\nLamkhat pan, khangthakte’n zong tua khantohna ding political pilna leh thutheihna te ahi zong in, thuman leh tangthute thei nuam in zanuam hileh amau ading mimal meetna omlo ban ah apute uh ading a supna piangsak thei hihtuak zaw ahihman in khangthakte’n a kinloh ban ah, a pute mahmah un thuman hilh ding theisak ding, pantah ding lawp khollo uh hi.\nUkcipna (dictatorship) pan Democracy ah suahtakna pen kikhelna (change) lianpi hi a, ahi zong in change khat peuhpeuh in zungthuk akhak ding kisam hi. Azung omlo in singkung gol theilo a, a golma in keugaw ding hi. Zungthuk khalo, azung teng a kimet maimang Zomite’ kikhelna pen huih tawm nung lel tawh a puuk loh phamawh himai a, kung lian theilo ding mah ahi hi. Khang theilo, lingh thelthal a ahin’ limliam leh zong a lungdam huai himai ding hi. Zungthuk akha kim le pam a singkung liante’n damdam in ong dep ding hi.\nHunpi khat kikhengta a khanlawh hunta hi. Kikhel pi khat kisam leuleu hi hang. Tu a i kisap kikhelna ahih leh mittaw/ mitsi sa a sialkhau letna pan hak ding, i mit nuai in khuadak ding ahi hi.\nI kim i pam a kungte a zungkip in leihoih ahihman in khang hathat hi. Ong dep ding in ahiang zaam in alim golpipi pha pianpianta hi. Ei zong zungthuk kha a, i khan kei leh i mailam khangcing lopi lingh thelthal, keugaw lel in ong kideplum ding hi. Takkheh! Khangthak Zomi.. kuamah kidepsak lo e… Pau Khat Suan\nInnkuan, Party leh Minam\nMinam leh gam vai Politics ah party bulphuh a minam ading na kisem thei ahih hang, party bulphuh teekteek bek a kisem thei hi sese lo hi. Ataktak in mipi a khenkham pen party ultunsak luatna ahi hi.\nBangzahtak in party ngim le tup hoih in, nasep hanciam ahi phial zong in Minam sang Party i bulphuh zawk leh mipi kikhenkham ding cihna ahi hi.\nHoih hetlo hi ci a i ngaihsut Newin’ hunlai nangawn in ” innkuan vai leh party vai teel kul dinmun ah i om leh party vai masak ding, Party vai leh gamvai teel kul dinmun ah i om leh gamvai masak ding” cih thukhun na nei lai sam uh hi.\nZomite’n lumlet zawzen sam kei leng maw… Pau Khat Suan\nPrevious: Zomi Geo-politics ~ Bob Tuangpi\nNext: Inndawl 123 apha Lotte World Tower (Seoul City) dawnah pasalkhat akhutguak tawh simkahtoh in kiman\nNaupang le Huutza ~ Hau Lun


url: =Aung San Suu Kyi a vang kiam ta hiam? ~ Tedim Post :: ZOMI DAILY\nposted on 22 November 2016 at 7:34 pm Lomkholna: Myanmar, News, TedimPost\nA beisa kumin Myanmar gambup khuapi khat ahi Yangon ah mipite lungdamna lianpi tawh lamzikpite ah pusuak khia-in lamin diangdiang keei uh hi. Bang hanghiam cih leh November 8 kiteelna ah NLD in zawhna ngah ahi hi.\nNLD in zawhna a ngah hangin galkap kumpi in ukna akhah nop loh 1990 kum khit ah hunte kilamdang ta hi. Tutung kiteelna ah gamdang mite, adiakin nitumna lam gamte in hong encik mahmah uh ahih manin pai ngeina tawh a ut bangin galkapte pheng tat thei nawn lo uh hi.\nGalkap makaihna tawh 2008 Thukhun kigelh a, lampi zuilopi-in mipi thukimna la-in kikipsak hi. Hih 2008 thukhun in gamdang mi zi leh pasal aneite ahi zongin atate gamdang mi hihna aneite President suak thei lo ding, ci ahih manin NLD makaipi Aung San Suh Kyi pen President suak thei lo ding, cih mi tampi in a theihsa ahi hi. (Hong nusiasa apasal Michael Elis pen England te hi a, atate nih zong England mi ahi uh hi).\nAhi zongin State Councillor cih min khat vawhin kumpi thak sungah thukhun zui a gambup makaipi khat hong suak thei hi. Himah ta leh tuni ciangin lungkham lungzinna in khuh nelh ta hi. A diakin za ah sawm thum sawm li bang a omna mual mi mi citawmte adingin lungzinna vive ahi hi. Tua mual mite pen NLD vote piate vive hi lai uh hi.\nTua NLD ahih kei leh Aung San Suh Kyi a deih luat man uh hi bek loin 2015 kiteelpi pen gambup kikheelna lianpi ahih ding lametna tawh zong mipi in vote pia-in zawhna pawi akikham thei ahi hi. NLD in hunthak kalsuan zia lim hong lak a, galkap puansuah USDP in bel sepzia luite mah len tinten hi.\nKikheelna thak pen mipi in kumpi thak tung pan lamen mahmah ahi hi. Ahi zongin tuni a mipi mai a muh theih a om pen in nidang thute mah hong piang zel, cih hi mai hi. Leilu lam Kachin, Shan leh mualmi adangte tungah gal veng thei lo hi. Kawl galkapte in gal vanlengte leh thaupite nangawn tawh galsim ahih manin mi athen thenin dongtuak gambeel suak uh hi. Tuni ciangin mual mi thautawite in zong Shan gam Kutkai leh Muse khuapite ah galmai hongin gal kidona khauh pai semsem a, mite dongtuak zong kibehlapin a si a liam zong om hi.\nNay Pyi Taw khuapi ah August khabei lam a kibawl Daihna kamkupnate zong mual mite adingin tulaitak a thunei kumpi tawh akop Aung San Suh Kyi lam pan “Daihna suai kai un…” ci a tungsiah pan a sawlna ciang bek tawh kibang ta hi.\nHih daihna suaikaih thu (NCA) pen mual mite adingin mailam gam hoih nading kamkup diamdiamna vai hi loin thau khia ding, cihna bek tawh kibang ahi hi.\nRakhine gam sungah galkapte leh Islam thautawite kikal ah buaina lian mahmah hi. Mipi lamet sum le pai khantohna zong hong piang zuahzuah lo hi.\nAmerica gamah September kha akhualzin sungin America sum le pai khaktanna kongpite va hong keek a, tu-in Japan a va zin ciangin kum nga sung US$7.73 billion huh ding kamciam khin hi. Himah ta leh gamdang pan gamsungah nalian sem nuam (investment) bel gamdang mi phul zuahzuah het lo a, ahang zong kitel mahmah ahi hi.\nLeitung khantohna lam a encik Germany gam a Deuthsche Gesellschaft fur Internationale Zusammenarbeit in 2015 February thusuah abawlna ah “Kikheelna tawmtawm a om sam hangin thukhun lam leh sumlepai paizia thubulpite ah leitungbup tawh akalsuan khawm thei nai lo, East Asia gam nangawn ah aniam pen dinmun hi mawk ahih manin taang thei mahmah lo hi,” ci hi.\nMei mit pahpah, mawtaw lampite kisia gawp, innmun logam man khang gawp cihte in gam dinmun khanlahna hong lak hi.\n2015 NLD gualzawh khit ciangin mipi lametnate ataksuah zo nawn lo zah dingin ahaksa dinmun hong hi ta hi. 2008 thukhun pen Democracy taktak adingin akigelh hi lo a, hunlui lai galkapte sepzia teng khangkizop nading ngimna mangsia teng tawh akigelh hi bek hi.\nThukhun tawh kizui-in galkapte in gamvai makaihna leh kalsuanna ah akhuangtum dinmun la suak veve uh hi. Galkap lam pan athupi pen vuangyi panmun 3, Galkap lam (ကာကြယ္ေရး), Ki-uk kivaipuakna lam (ျပည္ထဲေရး) leh Gamgi lam (နယ္စပ္) lam teng buplak uh a, Innpi palai nasepna seh li suah seh khat 25% la lai uh hi.\nThukhunpi sung thu puah huaite puah nadingin seh li suah seh thum 75% val kisam ahih manin galkapte in amau ut dandanin Innpi (Hluttaw) palai vaihawmna a pingpei thei uh cihna hi.\nA thupi mahmah khat ah Galkapte in ukna lencip lai a, mipi teelcin kumpi ahi a, party khat peuh ahi zongin kuama thupiakna leh thuzawhna lau lo hi. Galkap mangpipa thupiakna bangbang hi bek lel hi.\nAung San Suh Kyi adingin muanna tawh amah ateelcing mipite leh apa’ phuatsa galkapte kikal ah lei kidawh bangin a om kul a, galkapte’ lungkim nading thumah agen zel kul ahi hi.\nApa Bogyoke Aung San pen Kawlgam bup suahtak nading thautawi kipawlna aphuan masa pen hi mah ta leh tuni a galkapte tawh bel a ngimna leh asepna uh kibang peuhmah lo ahi hi. Tua akilamdanna lianpi khat in tuni a galkapte pen gamsung gal kidona pan a hong piangkhia hi a, suahtaak nading ngimna leh deihna tawh akiphuan khia hi nawn lo hi.\nTua banah Aung San Suh Kyi in galkapte lungkim nadingin a om kul hi, cih pen mual mite’ ngaihsutna ahi hi. “Amah tawh kisai ka gen ding zong ka thadah ta mai…” ci-in Buddhist huzapna nuai ah a om Khristian khat ahi Stela Naw in gen hi. “Amah bel galkapte nakpheh khaukhihsa hi e. Hun masa lai a mual mite leh mipi muanna pen tu-in kiam mang ta hi,” ci-in gen lai hi.\nThumu zawdeuhte in “Bo Aung Din” movie sung a actress Ma Mya Win tawh tehkaak uh hi. Ma Mya Win pen migilote in taipih uh a, amah a hon ding a hong pai palikte tawh kop loin amah ataipih migilote tawh kop zaw sop ahi hi. Kawlgam danzui Stockholm syndrome kici thei ding hi.\nAung San Suh Kyi in galkap ki-ukcipna abei nadingin alunggulh mipite sangin kum 15 sung bang gilbem ah akhumcip galkapte tawh kithutuakzaw leh kilimthuah zaw tawh kibang ta hi.\nHih thu pen mipi thadahna ahangpi khat ahi hi. Tua tawh kizui-in avang zong kiamkiam ta hi. “Aung San Suh Kyi” tawh kimemat loin akipatna pan thak pat kik kul ding hi, ci-in Stela Naw in gen hi. NLD ii gualzawhna lapi in muncin mualcin thawn damdam a, ahi zongin kum khat a cin ciangin hi bang akhasiat huai leh athangpaih huai dinmun kitungto ahi hi. Democracy galhang hih ding pen gamsung mual mite tawh kiho thei diamdiam a gam uk ding sangin baih zaw ahi hi.\nMyanmar kici gam pen 1960 pan kipan tuni ciang dongah mipi deih teel kumpi khat vei akahna ah galkapte mah in nakpheh khau tawh kaikai lai ahi hi.\nNB: South China Morning Post ah Bertil Lintner in “One year on in Myanmar, Is Su Kyi’s Halo Slipping?” cih thului pen Irrawaddy News (Burmese) in Kawl lai tawh a lehkhiat thu Zolai tawh Tedim Post tanute in hong lehkhiat kik ahi hi. Tedim Post’ Page\nPrevious: Bank ATM panin Cyber Hacker te’n sum tampi gukhia ~ ZD\nNext: Franklin Graham Crusade ah Zomi Choir ~ Tedim Post\nPalikbu pa le singneipa ~ Lian Tuang


url: =Kamsia – Kampha cih kammal koi munah zangding? ~ Awn Za Pau :: ZOMI DAILY\nKhat vei ka thallohpa/bangkuapipa tapa Mungno, Vum Suan Mungte nupa inh Tulsa khuapi tawh Arkansas gun in hong halna Jenks , OK lamah innthak khat 2009 kum in hong lei a, a inn thungetsakna tawh kizui in innteek papi ham pen khat ka hihna tawh thu genna ka nei hi.\nInnteekte nupa pen Sya Cicin (Rev Thawng Khan Cin) pastor sepna Myanmar Zomi Baptist Church (MZBC) ah sumkempi khat ahihi. Sya Cicin in a pawlpi mite a sun a zan ci lo in akul hun ciangin a kul bangbangin vaan zo in hunbit in pawlpi mite kisapna buaina atuamtuamte a hunlap in panpih den hi. A innthak leina lungdampihna in amau innah MZBC pawlpi sia leh upate vaihawm siamna tawh in Christmas lawmh-an neekpih uh ahihi.\nMungno pen khat vei a nasepna pan kisuk khialhna khat ngah kha a, Zato na tung hi. Ko mau theihloh kal mahin Sya Cicin in manlang takin akisamteng na vaanin na panpih khin pah hi. Kei zong ka thugenna ah Syapa’ tung lungdamna ko nuam se lua, ka tapa Mungno pen MZBC ah Pastor Sya Cicin tawh akituahkhak theih zenzen pen ‘kampha’ ka sa mahmah hi, ka cih leh ka thugen a ngaite hong nui ngeiingaii mawk uhhi. Amau in ka kammal zat pen kilawm sa lo lua ahih man a, a nui ngeiingaii ahih lam zong ka thei gige hi. Kei zong kitheihmawh bawl in ka thugen ka zom veve hi.\nKampha cih kammal munah ‘Pasian thupha’ (blessing) hi, cih ding hong deihsak zaw hong awi zaw uh ahihi. Ken ka zatluat het khol loh hangin tu lai khangthakte’n a na zang khin luata uh ahihi. Tu lai khangthakte sungah a piangthak naiilo akicih ding kuamah ut lo a, a piangthak vive a kinei tek ih hih mah bangin, ih kammal zatthakte in zong nidang Pasian thu ih theih ma pekpek a ih zat kammalte nusia in kammal thak khat in mun hong luah ahihi. Tua kawmkal ah khatvei zonet hiam aw koi zaw hiam aw khatah, ka theih ngei lo khat in kampha/kamsia cih kammal Zopau ah om nawn lo hi cih dektak khat in lai hong suaksak ta leuleu hi.\nBangbang ahi zongin ih Pasian upna ih sanna nidang tawh kibang lo in a san dan zong uang semsem dingin zong ka ki-ngaihsun a, hi ka sa peuhmah kawikawi zel hi.. Ih kammal zat dante zong picing semsem zong kasa a ‘khial hi’ cih giap dingin zong hi kasa thei tuan kei hi. Ih ci ta zongin lah aungbali kihon ciang a, aungbali thein sawm thein za ngahnate ah ‘tuahpha’ cih kammalte hong zathuai lo leuleu ahih manin, tua zong maan khin gai lo leuleu ding hi.\nKhat lam pang pan ka ngaihsut leuleu ciangin ‘Pasian thupha’ cih kammal zong mun khempeuh ah zathuai takpi mah maw, Pasian thu tawh kisai leh a thu tawh kilawm kituakna munte ah zathuai bek maw cih zong ngaihsut huai ka sa kawikawi zel hi. Tua hi a ih pu pih pate khan lai, tang a tuan a ih zat khitsa kamsia kampha cih kammal pen beisak takpi ding maw ahih kei leh koi lai munah ih zang tam…? Pu Awn Za Pau\nLuck is what happens when preparation meets opportunity – Seneca, the Roman philosopher who was born in 5 BC\nIn religion blessing is the infusion of something with holiness, spiritual redemption or divine will.- Wikipedia\nPrevious: Hehpihna tha ~ Peter Suumpi\nNext: Lai sim a manphatna (Puteek khatin a tupa tungah gentehna a gen khat)


url: =Covid-19 dalna (Kiallap) zatui :: ZOMI DAILY\nCovid-19 dalna (Kiallap) zatui\nposted on 11 June 2021 at 4:38 pm Lomkholna: News\nVaccine khat a pian theihna ding ahuampi in atawmpen kum 8-10 bang hunla hi. US bangah tulaitak ih kisut Covid dalna-zatui te pen FDA in Emergency Use (kiallap) zatdinga approved bek ahihi. Muanhuai nailo cihna hilo zaw in; Vaccine cih min tawh approve na dingun ahun tomlualai bek ahihi.\nPfizer/Moderna company te ii mRNA vaccine acih te bang 95% အောင်မြင်/ success himawkin alamdang mahmah leitung pilna ahihi. Thulela tuamtuam hangin akisun nuamlo/ngamlo mitampi tak omthei mah dinghi. Aizongin Coronavirus Variants acih uh (akhang hanhan bek hilo in anamtuamtuama akikhel themthum den) virus nam te pan mailam ah ih kidal theih nadingin, hi mRNA based technology tawh tulai mipil te lungmuang mahmah uh hi bilbel hi.\nUS bangah tulaitak Phase (3) na vaccine akisun laitak ih hi a, kum 12 pan atungsiah teng kisun thei ta hi. Mipibup 100% ih kisut kei phial zongin, atamzaw tham kisun khin peuh leng, Herb Immunity acih Gambup virus pan bitna ki ngah ding hi a, tuading in US kumpi in lampi tuamtuam tawh hong hanciampih ahihi.\nTuciangciang kum 12 pan atungsiah mikim kisun thei (Khangham te leh natna dang tuamtuam anei te kisut huai phadiak)\nHi zatui pan akingah thei Allergy bel samsawpna,satpiang le cosmetic vanzat te ah akihel den Polyethylene glycol hi pen, ci\nCovid19 natna aneilai tak ten bel adam khit uh ciang, kidalna zatui kisun pan leh, ci\nZatui (a dose kim) kisutsiang zawh kal (2) khit ciang Mask thuah kul nawnlo/lungmuan huai zaw ta, ci\nHi zatui ih kisut te pen kum 1 kimang ding maw, khantawn kimang ding cih ki gen thei nailo. Booster dose acih ki sut beh ding khat bel geel leh kilawm; adiakin khangham pawl te ading hikha thei, ci\nSide effect: kisut khitciang ni 1-3 sung;\nban ngolh (ih pumpibup adingin lungno dona ih ban muscle in athohkhia aihman in, ih kisutna ban pen golh/bawk/ana ding mah hi)\nCisik/cisa (lungno dona te ih pumpi ah kizel ta a, nidanga a omngeilo nate hong omta aihman, ahi ding mah hi)\nTylenol/Paracetamol te anat sung teng nai 6 hal ta in ne leng noptuam pah sam hi.\nCovid19 natna leh hi vaccine te pen ahun kum 1 val bek hi pan a, mipilmisiam te inzong akankan abawl hoih tohtoh hi in, athu kicingsiang zo nailo suak hi.\nHi ka gen te athei khin zong tampi ki om dinga atheinai lo khat le nih ading ngaihsutpiakna bek ahihi.\nCisil, Khutsil, Sanitizer zat cih te bel ih khantawn a ih zatsuak ding hi lel hi; bacteria tuamtuam, virus tuamtuam te tawh ih ki pelh zawk nang hi a, pumpi sunglam/pualam cidam nang zong hipah hi. Lungdam ei leh, Peter Langpi\nPrevious: Hana’ zatui\nNext: Mimal Lunghimawhna


url: =BURMA HUNZUI THULUANG LEH ZOMI AW\nSunday, 11 November 2013- 10:00 am - 1:00 pm sung Myanmar Peace Center (MPC), Yangon ah kha 1 khatvei kibawl kikupna "Meeting" ah ZCD pan keizong va kihel theih ing. Political party 24, thautawi kipawlna 2, MPC pan central executive committee leh advisor teng, leh union minister 3 teng kah uhi. MPC' vaihawm hi-in meeting madeuh in hong zasak pan ahih man-in ZCD pan sawltang zang, a'ngek pen keimah ava kihel kha ing.\nMedia tuam tuam zong sam in, kikup ding thulu teng gen khitciang pusuak sak in media losiah meeting ding a sapteng nai 3 sung bang meeting pah hi. November 11, 2013 ni-a-kisuah New Light of Myanmar (Burmese Version) ah amau deih teng suaksak khin zo-hi.\nMeeting pen U Aung Min in "peace process", U Soe Theih in "political prisoner", leh U Khin Maung Soe in "electricity" tawh kisai teng tomkim pulakna tawh kipan hi.\nU Aung Min, minister for presidential office, in i theihsa peace process hong gen in, Laiza Conference ( November 4 - 5, 2013) a athukim teng hong pulak kik in December kal masa leh nihna sung in khat vei Ba-an, Karen State ah bawl laiding cihzong honggen hi.\nU Soe Thein, minister for presidential office, in tukum beima political prisoner teng khah khiat ding hong pulak kik hi.\nU Khin Maung Soe, minister of electricity, in mei meter man akhang sak vaitawh kisai mipi' ngaihsutna la-in khensat kik dingzong hong pulak hi. Meter man a khang ken zong deih keng ci hi.\nUnion ministers 3 teng in amua tawh kisai vaipuakte hong pulak khitciang party-delegates lampan dotna leh kuppihna hun tawm khat sung hong uhi. Party 9 in dong a ZCD pan ken zong dotna minister 3 tung khatciak kanei hi.\nA masa pen-in- Laiza Conference (November 4 - 5, 2013) khit deuh November 7, 2013 - Thursday in Bamo Township Manse khua ah thauging in bangthu gen nuam hiam, bang adeihna hi ding hiam? Union Peace-making Work Committee leh minister in bang dan-in na ciamteh uh diam? cih ka dotna pen U Aung Min in akisai nawnlo October 24, 2013 ni-a thauging vai tawh bek hong dawng hi.\nA nihna kadoh pen- Anunung pen political prisoner teng a-ki khahkhia lak ah non-state armed (mualmi thautawi) te' minpiakbek tamzaw in kaciam thieh hi. Thauvai tawh kiman pen international law ah political prisoner in ciam teh hi ci'n kaciam teh khakna om hi. Akibang ve ve thauvai tawh akiman partyte minpiak te'n mualmi thautawite minpiak bang in tukum beima lam-et a-om diam? cih ka dotna pen U Soe Thein in naingnganye potma (political charge) tawh a hih nak leh kikhah khia ding hi ci'n hong dawng hi.\nA thumna kadoh pen- Meter man akhang tawh kisai mipi' ngaihsutna cikciang la-ding a, cikciang man-ding? Nang (minister) mah mah in zong deih lo na hih teh mipi deih ding lam en keng. Ahihhang akilak sawm ve ve leh suaktatak leh nekngaihna omtuamlo a a-semding research institute khat peuh peuh in vaipuak la leh e? ci'n kakuppinna pen U Khin Maung Soe in a-dang department in sem ding hi cih bek tawh hong dawng kik hi.\nHong dawngkikna tekvuah "Zomi Party pan thudot tawh kizui in" ci-in Zomi mah bulphuh in thudot lian hong dawng loh hang hoihtak mah in hong dawng uhi.\nU Khin Maung Shwe, MPC, in tukha bei-ma Chiangmai, Thailand ah kopkhat mi/party 10 ta-bang non-state armed teng tawh kimuh theih na'ng MPC in vaihawm hi cih pulak khitciang hun man hi.\nNote: http://www.youtube.com/watch?v=CQvhOUqtdAg&feature=share ah zong ki-en theih hi.


url: =Thu Hilhkikna 28 | Siantongluan\n"Note in Topa na Pasian uh thu mangin, tuni-a kong gen ama thupiakna khempeuh limtakin na zuih uh leh Topa na Pasian un leitung minam dangte khempeuh sangin a lianzaw-in note hong bawl ding hi.\nTopa na Pasian uh thu na man uh leh hih thuphate khempeuh note tungah hong tung ding hi.\n"Khuapi sungah thupha ngah mi na hi ding uh a, lote-ah zong thupha ngah mi mah na hi ding uh hi.\n"Note sung pana piangte, leh na leitang uh pana piangte, leh na ganhing uh pana piang, na bawngte uh pungin na tuuhonte uh tungah thupha om ding hi.\n"Na seengte uh leh na annel mekna kuangte uhah thupha om ding hi.\n"Na sepna khempeuh uhah thupha na ngah ding uh hi.\n"Topa in, note langah hong pang na galte uh na mai uhah lelhna thuaksak ding hi. Amaute lampi khat tawnin hong kuan ding uh a, note mai panin lam sagih tawnin taikeek ding uh hi.\n"Topa in note ansal tung leh na hihna khempeuh uhah thupha hong puak ding hi. Topa na Pasian un note hong piakna leitangah amah in note tungah thupha hong pia ding hi.\n"Note in Topa na Pasian uh hong thupiaknate zui-in ama lampi na tot uh leh amah in note tungah hong ciamsa bangin ama-a dingin a siangtho mi dingin Topa in note hong kipsak ding hi.\nTopa in note hong sapna thu midang khempeuh in thei ding uh a, amaute in note hong kihta ding uh hi.\nNote piak dingin na pu na pate uh tungah Topa in a ciamsa gam sungah note sung pana piangte, na gan khawi pan uha piangte, leh na leitang pan uha piangte-ah Topa in note nakpi takin hong hausak ding hi.\nNote leitangah ama hunin guah a zusak ding leh na sepna khempeuh uh thupha a pia dingin Topa in a na hoih kholna vantung note hong hon ding hi. Note in minam tampite tungah leitawi na pia ding uh a, ahih hangin note in leitawi na la kei ding uh hi.\nNote in tuni-a kong thugente limtakin zuihna tawh Topa na Pasian uh thupiaknate mangin, tuni-a no kong thupiakna kammalte panin, pasian dangte na semin a bia dingin na pial kei nak uh leh, Topa in a makai-in note hong bawl ding a, mi nung zui-in hong bawllo ding hi. Tunglam bekah na kah ding uh a, na nuaikiat ngei kei ding uh hi.\n"Ahih hangin note in Topa na Pasian uh thu mangloin, tuni-a kong gen ama thupiaknate leh ama thukhamte khempeuh limtakin na zuih kei uh leh, hih samsiatna khempeuh note tungah hong tung ding a, note hong ban ding hi.\n"Khuapi sungah hong kisamsia ding a, lo-ah zong hong kisamsia ding hi.\n"Na lawhte uh leh na annel mekna kuangte un zong samsiatna ngah ding hi.\n"Note sung pana piangte leh na leitang uh pana piangte, na bawngte uh leh na tuuhon note uh in zong samsiatna ngah ding hi.\n"Na sep na bawlna khempeuh uhah hamsia na ngah ding uh hi.\n"Note in Topa na nusiat uh a, na gamtatsiat uh leh, note sia-in na sihmang khit matengun Topa in note tungah samsiatna, buaina, cihmawhnate hong tungsak ding hi.\nA luah dingin na lutna uh leitang panin note hong beisak matengin note lakah pulnatna a tunna dingin Topa in bawl ding hi.\nTopa in pulnatna leh cisa natna, meima nasia leh a sa mahmah keutumna, huihpi mutgawpna leh a nom tawh note hong vatgawp ding a, note na sih matengun tuate na thuak ding uh hi.\nNa lu tung uha om vantungte pen sumngo bangin sanin guah zulo ding a, na nuai uha om leitung pen sik bangin sak ding hi.\nTopa in na gamsung uha guahte tangdingin leivui leh sehnel hong zusak ding a, note na sih matengun vantung panin note tungah tuate hong kiasuk ding hi.\n"Topa in na galte uh mai-ah note hong guallelsak ding hi. Amaute a do dingin lam khatah na kuan khawm ding uh a, amau mai-ah lam sagihin na taikeek ding uh hi. Leitung kumpi gamte khempeuh muhna-ah note a cikzethuai na hi ding uh hi.\nNote luanghawmte pen huih laka leeng vasate khempeuh leh leitunga ganhingte khempeuh an hi ding a, tuate a bengkhia ding mihing omlo ding hi.\nTopa in note na damkik theihlohna ding uh Egypt meimatumte leh meima daite, meima lipneite leh cithak tawh note hong vatgawp ding hi.\nTopa in haina, mittawtna, leh lungsim buaina tawh note hong vatgawp ding hi.\nMittawte in khuamial lakah khua a zawt bangin sunin khua na zawt ding uh a, na hihnate uhah na mavang kei ding uh hi. Note hong kinengniamin na tate uh hong kisut niloh ding a, note hong huh ding kuamah omlo ding hi.\n"Zi dingin lawm khat na dong ding uh a, midang khat in na luppih ding hi. Inn na lam ding uh a, tua sungah na teng kei ding uh hi. Leenggui lo na zuan ding uh a, a gah na ne kha kei ding uh hi.\nNa muh tangpi-un na bawngtal uh kigo ding a, a sa na ne kha kei ding uh hi. Note mai panin na la uh hong kingawh laksak ding a, note kiangah hong kipia kik nawnlo ding hi. Na tuute uh na galte uh tungah kipia ding a, note hong huh ding kuamah omlo ding hi.\nNa tapate uh leh na tanute uh midang tungah kipia ding a, amaute ngai-in sun nilohin na mit un enin na mit uh gim ding hi. Tuate pen nomau tha tawh na dalzawh ding uh hilo ding hi.\nNa theih nailoh uh minam khat in na leitang panun a piangte leh na nasepsa khempeuh uh ne tum ding a, note hong kinengniamin hong kisugawp tawntung lel ding hi.\nTua ahih ciangin na mit un a muh ding nate in note hong hehsak mahmah ding hi.\nTopa in note na kidamsak kik theihloh ding uh a nasia mahmah meimatumte tawh na khukte uh leh na khete uh meimasak gawpin, na khenuai panun na luzang dong uhah na thuak ding uh hi.\n"Note leh na pu na pate un a theih ngeiloh minam khat kiangah Topa in note leh note tungah na koih uh na kumpipa uh hong tunpih ding a, tua lai-ah singlesuang tawh a kibawl pasian dangte na na sem ding uh hi.\nTopa in note hong paikhiatpihna mite lakah a cikzethuai, paunak, leh gentehna na suak ding uh hi.\n"Khaici tampi lo-ah na tuh ding uh a, ahi zongin tawmno bek na khawm ding uh hi; bang hang hiam cih leh kauphe in nemang ding hi.\nNote in leenggah lo zuanin na puah ding uh a, ahih hangin leenggahzu dawnloin, leenggah zong na ne kei ding uh hi; bang hang hiam cih leh lung in tuate ne ding hi.\nNa gamsung khempeuh uhah oliv kung na nei ding uh a, ahih hangin a thau tawh note na kizut kei ding uh hi; bang hang hiam cih leh na oliv gahte uh pulh ding hi.\nTanute leh tapate na nei ding uh a, ahih hangin amaute pen nomau-a hilo ding uh hi; bang hang hiam cih leh amaute galmat suak ding uh hi.\nNa singte khempeuh uh leh, na leitang panun a piang khempeuh kauphete in tang ding uh hi.\n"Note lakah a om peemtate lian semsem ding uh a, note na neu semsem ding uh hi.\nAmaute in note tungah leitawi hong pia ding uh a, note in amaute tungah leitawi na pia kei ding uh hi. Amaute a makai hi-in, note a nungzui na hi ding uh hi.\n"Amah in note hong piak thupiaknate leh thukhamte zuiloin, Topa na Pasian uh thu manglo na hih manun, note na sih matengun hih samsiatnate khempeuh note tungah hong tungin, note hong delhin hong pha ding uh hi.\nNote leh na suanlekhakte uh tungah a tawntungin tuate pen lim leh na lamdang hi ding hi.\nHih a tampi nate khempeuh om napi-in note in lungdamna leh lungsim kipahna tawh Topa note Pasian na semlo na hih manun,\nTopa in note langah a hong sawl ding na galte uh na, gilkialna leh dangtakna, pum guakin omna, leh na khempeuh kitangsapna tawh, na sem ding uh hi. Na galte un note hong suksiat matengin note ngawngah sik hakkol hong thuah ding uh hi.\nTopa in a gamlapi leimong panin muvanlai leeng bangin a manlang, amau pau na theihloh uh minam, thukhualna a neilo minam, khangham mite a zahtaklo, khangno mite tungah maipha zong a lak tuanlo minam khat, note langkhatah hong paipih ding a,\nnote na sih matengun amaute in na ganhon note uh leh na leitang panun a piang gahte hong neksak ding uh hi. Amaute in note hong beisak matengun note-a dingin an, leenggahzu, ahih kei leh sathau, na ganhingte uh ahih kei leh na tuuhon note uh zong hong nusiatlo ding uh hi.\nNa gamsung uha a om na muan uh, a sang a muanhuai na kulhpite uh a cip khit dong matengin note khuapite khempeuh sungah amaute in note hong umcih ding uh hi. Topa na Pasian un note hong piaksa na gamsung khempeuh uhah a om na khuapite khempeuh sung uhah note hong umcih ding uh hi.\n"Na galte un hong umcihna leh hong lungkhamsakna ding ahi na lungkham hun sung uhah Topa na Pasian un note a hong piaksa, na sung panun a piang na tanute uh leh na tapate uh sate na ne ding uh hi.\nNote lakah a ngeksuak, a cithei pen mipa in a sanggampa, a it a zi, leh amah tawh a om a tate a nunung pen tungah an pia nuamlo ding hi.\nNa khuapite khempeuh sung uhah hong umcihna leh na galte un note hong lungkhamsakna ding hun sungah bangmah kinei nawnlo ding ahih manin ama nek a tate sate kuamah in midang hawm nuamlo ding hi.\nNote lakah a om a ngeksuak, a cithei pen numei, amah ngekin a ci neel lua ahih manin a khenuai tawh lei sik ding a ngaihsun ngei vetlo nu in a it a pasal, a tanute leh a tapate-a dingin ama sung panin a piang a tate leh ama sung panin a paikhia a nau-nungzuite phallo ding hi. Bang hang hiam cih leh hong umcihna leh na galte un na khuapite uhah note hong lungkhamsakna ding lungkhamna sungah bangmah neihlohna hangin amah in tuate nesim ding hi.\n"Hih a minthang, a zahtakhuai min, Topa na Pasian uh na kihtak theihna dingun hih laibu sunga kigelh hih thute limtakin zuih ding na ngaihsut kei uh leh,\nTopa in note leh na suan na khakte uh tungah nasia-in sauvei a om gimna, gimna a tuan diak, leh a nasia, nat saute hong tungsak ding hi.\nAmah in note kihtak Egypt natnate note tungah hong tungsak kik ding a, note tungah tuate kilawilo ding hi.\nNote na siat matengun hih thukham laibu sungah a kiciamtehlo natna leh gimna khempeuh zong Topa in no tungah hong tungsak ding hi.\nNote, vantung aksite zahin a tam na hihna sung uhah tawmno bek na pha ding uh hi; bang hang hiam cih leh Topa na Pasian uh thu na mang kei uh hi.\nTopa in note tungah a hong bawlna leh note tampi hong phaksakna-ah nuam a sak mah bangin, note tungah siatna tunsakna leh note suksiatna-ah zong Topa in nuamsa ding a, a luah dingin na lutna uh leitang panin note hong kilakhia ding hi.\n"Topa in leimong khat panin mong khat, mi khempeuhte lakah note hong thehthang ding hi. Tua lai-ah note leh na pu na pate un a theih nailoh singlesuang tawh a kibawl pasian dangte na na sem ding uh hi.\nHih minamte lakah oltaka nuntakna na mu kei ding uh a, kiptaka na omna ding uh gam na nei kei ding uh hi. Topa in tua lai-ah lungsim linna, mit gimna, leh nuntak tha beina hong pia ding a,\nna nuntakna uh lunghimawhin na om tawntung ding uh hi. Sun leh zanin na lau ngitnget ding uh a, nuntak lungmuanna na nei kei ding uh hi.\nNa lungsim un a kihtak launa leh na mit un a muh ding nate hangin, zingsangin, Nitak hi leh! na ci ding uh a, nitakin, Zingsang hi leh! na ci ding uh hi.\nNote na zin kik ngei nawn kei ding uh hi, ci-in kong ciam khualzinna, Egypt gamah teembaw tawh Topa in note hong paipih kik ding hi. Tua lai-ah sila numei leh sila pasal dingin na galte uh tungah na kizuak ding uh a, ahih hangin kuamah in note hong leilo ding hi," a ci hi.


url: =Myanmar gampan in vankham agilsung ah apua pasal khat kiman :: ZOMI DAILY\nposted on 27 December 2017 at 11:08 am Lomkholna: China, News, Sawltak, World\nMyanmar gampanin vanlengtawh China gamsung zuanin alengkhia Chinese gammi khatin agil sungah vankham “Drug” honkhat puasim ahih manin kiman cih Kankanews pan kiza hi. Tua papa pen Myanmar panin China, Shaanxi Province zuanin aciahlam in akiman ahihi.\nThunei te genkhiatna ah hihpa pen Shaanxi Province aom Xianyang Airport panin akiman hi a, agil sungah vankham Cocaine honkhat kimukhia cihi.\nTua Cocaine tepen akam panin a valhsuk “Swallow” cimawk hi. Vankham khempeuh akigawm in agihna 330 grams pha a, Plastic tawh tuamsawn in akam panin avalhsuk ahihi.\nHih Chinese papen Guangdong Province sungah Seafood zuakin akivak khat ahihi. Asum zonna alemmelloh laitak in, alawmte khatin Myanmar gamsung ah ahawhding in zol ahih manin, Myanmar gamsung ah azinkhia ahihi.\nMyanmar gampan in aciahding ciangin vankham puakding in kicial a, Chinese Yuan 10,000 (US$1500) ngahding himawk ahih manin, tua Cocaine te avekin akam panin avalhsuk ahihi.\nAhi zongin Xianyang Police te’n hihpa in agil sungah vankham puading cih zaksimna nei, Tip-off ngah ahih manin, vanleng tungpan in akumphet in namanpah uhhi. Agil sungah apuak vankham Cocaine tepen agihna akigawm in 330 grams hi a, zatang bekbek akigawm in tang 57 ahihi.\nMore: Myanmar Academy a ngahngei Actor khat vankham tawh kiman\nAbeisa kha 4 hunlai inzong Xianyang aom Police te’n hihbangdan in gilsung ah vankham apuakhat hih Xianyang Airport mahpan in kimanngei hi. Tuapa ii genkhiatna ah akam panin avalhsuk Cocaine pen akigawm in 380 grams gik ci a, avekin avalhsuk nadingin ahun nai 7 leh alang sungbang hunbei ciliang hi. Sawltak #zomidaily\nPrevious: Zawhngeu lamdang khatsuak: maitang 2 leh mittang 3 nei\nNext: Kuala Lumpur khuasung aom Ampang Park ki khakcip tading


url: =Tulaai leitung Thuthang Tuamtuam Updates September 1,2014\n· Kawlgam President U Thein Sein EU gam gam zinding in September 1,2014 ni in kawlgam pan zinkhia ta a , amasapeen in sapna angahna ahi Germany ah tungmasa in Eu gamsung ah ni 10 sung taamding ci in President zumpi te in taangkokhia uhhi.\n· Mualtungmi thautawi kipawlna UNFC te in Thailand gam CHinmai khuapi ah August 28 nipan khawmpi bawl uha, August 31 ani 4 na ni in KNU pan makaaite thukikupna pan nuaktaai in UNFC pan tawmvei khawlphotding in khensat uhhi. Ahizong in khawlsuakding maw kizom laaiding cih KNU Central Committee pan khensatding in gen uhhi. Ahang akigenna ah UNFC sung ah KNU in thautawi kheenpeuh kihelsak nuam uha, adangteng in deihloh nei ahihman ci in gen uhhi. Hih khawmpi ah UNA pan ZCD zongkah uha, Pu Chin Sian Thang leh apawlte zong vakah uhhi. Pu Chin Sian Thang leh U Khun Tun Oo nehtak in kiho mawk ven thukhat ongpiang khading in kilam en hi. September 1-2 dong UNFC khawmpi zomto suakding uhhi.\n· Kawlgamsung ah kawlgam kumpi phalna tawh palaizum anei gam 41 tepan e-visa kici online pan visa ngettheihna September 1 nipan ki ngen theita a , ngah le ngahloh nai khat sung in kithei in ngetman $50 ta beiding ci in kawlgam Immigration te in taangkokhia ta uhhi. Tulian laaitak in tourist visa kingah phot a adang visa te zong asawtlo in kingahding ci in gen uhhi.\n· USA gam ten kumsim nasemte ni ci a aciapteh uh September 1 ni in President Obama in Milwaukee khuapi, Wisconsin state ah thugenna nei a, kumpi in aniampeen naitha a aciangtan $7.25 pan $10.10 ah akhantoh theinading in Congress ah naakpitak in phulbehding ci in genkhia hi. Tuaban ah ama President sep kipatkum 2009 pan nasem nei 4.2% khangto a nasepzong tamzaw in khantohna kimuthei ci in genkhia hi.\n· Tuma kaal nih laaipan Pakistan gam te Prime minister ahi Nawaz Sharif apanmun pan akhawlding deihna tawh Pakistan mipi te in nasiatak in lungphona nei uha, gaalkaap ten nazialpah ziahziah ahihman in mi 3 sikhin in 100 vaal liam khin himah leh September 1, 2014 ni in PM Nawaz Sharif in ka awnkei ding ci in genkhia hi. September 2 niciang Parliament thukin meeting neiding in geelna nei uhhi.\n· UN Human Rights Council member gam 47 te in Geneva khuapi ah thukin thukikupna September 1, 2014 ni in nei uha, Iraq gam a Christian mite mulkim huaitak a akibawlna mun ah sumtang $1.18million zangkhia in thukantel siam mi 11 paisakding in thukimna nei uhhi.\n· Russia te in kagam Ukraine ongdodo ta hi ci in Ukraine President Petro Poroshenko in September 1, 2014 ni in Kyiv khuapi ah genkhia hi. Akizom mah in Britain Prime Minister David Cameron in Ukraine gamsung a Russia gaalkaap te aluut mawk uhpeen thumanhetlo hi ci in London khuapi pan genkhia hi. NATO te in akisapna na ah tuilam, leilam leh vanlam tawh Ukraine gam hubit a Russia te anuaiding in kigingkhin hi ci in General Secretary Anders Fogh Rusmussen Wale khuapi pan September 1, 2014 ni in taangkokhia hi. US Senators pawlkhat in zong Ukraine gam ah thau zangno meekding in Congress ah ngen ziahziah ta uhhi. Ongmuh nop to mahmah khading hi.\n· Somalia gam sung atawlnawi migilo Al-Shabab migilo makaaipawl January kha pekpan US Vanleeng hawl palo Drone ten azandelh delh napan September 1, 2014 ni in Al-Shabab makaaite tuanna mawtaw nih Drone ten kapzan a kuateng si cih kitel naikei ci in Pentagon ten lawptak in taangkokhia uhhi.\nKhialna aom leh ngaihdam bawm ah maw\nZom toto ni ei


url: =T - TEDIM PAU EIMA PAU. Agelh - Siapi Kung Za Mung - Laibu Saal\nHome > Thuluui/Articles > T - TEDIM PAU EIMA PAU. Agelh - Siapi Kung Za Mung\nT - TEDIM PAU EIMA PAU. Agelh - Siapi Kung Za Mung\nT - TEDIM PAU EIMA PAU\nAgelh - Siapi Kung Za Mung [B.A (Eco); B.Ed.(Credit); M.A (Theo.Magna Cum Laude)]\nGanhing leh mihing i kilamdanna alian penin kampau ahi hi. Husang thei khempeuh lakah mihingte bek kam pau thei hi. Laisiangtho hong genna bangin Biabel tausang pan pau tuam hong kipan hi. Mual leh guamin hong hal ciangin kampaute hong kilamdang semsem hi. Zogam ah mualpang khat leh alang khatah pau kithei nawnlo bang om liang hi.\nMi tampi in azat kampau pen pau thupi ahi hi. Kampau piang masa in, lai piang nunung zaw hi. Mihing zong ki pauthei masa a, lai kisin nunung zaw hi. Lai pen thupi a, kip mahmah napi, kampau in a kizat keileh tua lai pen laisi ahi hi. Nidang lai-in a kizangh mahmah kampau pawlkhatte, tuin laibu bekah omin apau mi om nawnlo hi. Mencim in minam khat hong vuknelh zolo hi. Midangte in hong nawmvalh leh minam kici mangthang ziau hi. Zomite citawm kawmkalah kithutuak lo, paunam tamlua in, sialek denkeek tawh kibang hi. Zomi hi-ing akici ciatciat eima pau ciat tawh kiho lehang kitello ahih manin Kawlpau peuh i kawm hi. Zomi bupin pau tang neih ding hoihsa hi hang. Tua pautang pen eima pau ahih ding utciat zel hi hang. Tua hi a, zomi pautaang pen i thukim kei zongin tu tadih Kawlpau hi lel hi.\nEimite i pau ciangin Kawlpau Vaipau tampi kihel khata hi. Tua hangin simlama zomite leh mallam a zomite i pau kitel nawnlo dekdek ta hi. Eipau ah aom pipi namdang pau zatsak se hi hang. Tua hi le hi kampau hong dai semsem ding hi. Tu nangawn in zomi khangnote Kawllai tawh zawllai kikhak ta uh hi. Hih thu in a dahhuai thu ahi hi. 1987-88 laisin kum in Yangon Education University ah sang ka kah hi. Zanggam zomi Salai Peter tawh ka ki-uitui bilbel hi. Ama hong genna ah Kawlgam suahtakna ngah khit hunin Ashio kici zanggam zomi tul 500 pha hi. Tu-in (1988 kumin) tul 150 bek om hi ci hi. Asi hi lo in, Zopau thei nawnlo uha, mi mangthang asuak uh ahi hi. 1988 leh tu kum 2006 kikalah Ashio Zopau athei nawnlo bangzah akhang lai tam? Zogam khanglam Kanpetlet khuapi uksung Hmuchimdim khua ah 1985 kumin sangsia ka vasep lai-in zaang leh khamcin khuate ah zan kataam zel hi. A khangham nupi papite Zomi vai lai mahmah uh hi. Ata atute uh bel ki-kawlsak mahmah ta uh hi. Zolai lah neilo, a nungta Pasian lah bialo uh ahih manin Zomi kicih ding bang maizum tuak uh hi. Tua dan hi leh mailam khangnih khangthum ciangin Zomi mel pipi minamdang kici ta ding uh hi.\nMualtunga zomite bel lai leh pau nei bek hilo, a nungta Pasian nei ihih manin i pau i lai bei pak lo ding hi. I puah i zuun kei leh bel, khangto zolo ding hi. Zomi i cih ciangin Kawlte in “Chin” hongcih mi khempeuh ahuam hi napi, tulai takin i zatdan ah kamphen kullo Tedim, Tonzang, Kawlpi, Tamu, Mizogam, Manipur leh leitung mun tuamtuam a zomite aci hihtuak hi hang. Gentehna in “Zomibup Pasian Phatna, Halleluijah Lapi Sakna”, icih ciangin i lawm zomi adangte i lungsim nangawn ah helkhak tuaklo hi hang. Zomi icihin koiciang huam cih pen dam ngaihsut ni-in, tu in Tedimpau atel zomi ciang huamin Tedimpau (Zopau) eima pau ahihna thu gen dih ni. Zomite nidang lai-in minam thupi hi a, lai zong nei napi, laigelhna savun ui-in hong neksak a kipan lai neilo minam suak hi hang i ci hi. Zomi bupin savun khatbek ah na gelh kei le uh hoih ngel ding hi ven. Lai thei buang, adang na gelhkik le uh ai ve. Tu in i tangthu kibansam keei hi ven. Bangbang hi taleh tu in Sangmang Cope topa in hong bawlsak Zolai nei-in kumza bang hita lel ahih teh hampha veve hang. Tu laitak i zolai pen Mikangte’ Zawma laimal mah ahihna zong Pasian’ thu pha ahi hi. Manglai zatna mun khempeuh ah zolai kizang ziauthei hi. Tuabang hi kei leh zolai laikhetna, computer cihte khempeuh bawltawm kul ding hi. I kampaute tawmtawm kibang lo hi. Ahi zongin, kamphen kullo hi. Laigelhna ah bel i vekpi in kibang hi hang. Tedimpau tawh LST simin la is a hi. Tedimpau icih ciangin Pu Ngul Lang’ ciaptehna mah bangin Tedimah minam tuamtuam hong teenkhop ciangin hong piangkhia tua minam khempeuh in a neihkhop pautaang ahi hi. Tedim ah ateeng ngeilo zomi khatin Tedimpau alangpan vinven leh khial mahmah ding hi. Hih thu hangin Zolaibu sungah “T-Tedimpau eima pau,” a kici ahi hi. Kampau nam tampi kigawm ahihmah bangin Tedimpau pen kampau namkhat bek sangin kicing zaw, zat nuam zaw hi. Gentehna in “g” leh “ng”, “th” leh “s” cihte kikhen sitset hi. Ama khiatna ciattawh om linlian hi. “Thu gen” leh “thu ngen” kibang lo hi. “Sum” leh “thum” atuamtuak hi. Tedim pau ah akicing nailo kammal tepen pau tuam tuam pan behlap a, zat ding ahi hi. Pau tuam icih ciangin Tedimpau hong piankhiatna paute ahi Dim, Teizang, Saizang, etc....Zopau namsawm teng leh Mikang, Mivom, Sen cih bang paute a vekpi icih nopna ahi hi.\nGentehna in Tedim Labu sungah ST Hau Go in,\n“Na tokhom maiah, tawlkhat sung bek mah Thungen in kong khukdin zong;\nLawmta bangin lungsim kumkhawm in ah ka lung hong nuam mahmah khong”\nci-in laigual nihna a nunung pen kammal “zong” tawh aw kihual dingin laigual tawpna ah Saizangkam ahi phadiak “khong” hong zang hi. Tedim pau in “khong” pen “mawk” ahi hi. Laphuah ngeina tawh a kituah ban ah “mawk” sangin “khong” in thupi suahsak zaw a, lasakdan zong nuam zaw hi. “Computer” pen Zopau suah in “set khuak nei” icih hangin kuamah in hong zatpih ngei kei leh a khiatna om lo hi. Leitungbup ah minam khempeuh in computer acih pen ei zong eipau suaksak a, computer cih sukpah ding hi lel hi. Mangpau ki cing hi , icih zong leitang bek buluah loin kampau tuamtuam abuluah hang uh hi kici hi. Ei zong kammal tampi buluah toto ding hi hang.\nTu-in adahhuai thu i gen ding hi. Tedimpau tawh labu tuam tuam bawlin, Tedim labu ci-in bukhat bek ineih lai hun pen, kipumkhat hun, lametna om hun ahi hi. Tuhun ciangin a kawcik lua minam itna hang maw, kipil saka, panmun deihna hang maw thei khang. Eima pau ahilua Tedimpau pen midang kampau in ngaihsun khial kha in, Tedimpau hong piankhiatna i paubulte khat peuh a paksak zaw i omta hi. Tua pen khantohna hilo in kiamsuk na hi. Kipum khatna hi lo in kikhen thangna hi zaw hi. I kampau khempeuh kigawmna ahi Tedimpau tawh laibu bawl le hang bu tulkhat ciang bek nangawn zuak zawh nading a baihloh kawmkal ah sehsat in nensuah lai lai ding ihi hiam? Laitan tam i neih, lai tam i theih pen minam phattuamna, khantohna hi zaw hen la, a sukham, a balkek lamah pang kei le hang hoih zaw ding hi. Leitung ah nisim naisim in pau kitamzat kampau liante in a kitawmzat kampau neu te nawmvalh in mi omlai napi, kampau mangthang ziau hi. Pau anei nawnlo minam pen kampau azatte minam asuak hi pahpah hi. Tedimpau pen pau tampi kigawmna pan hong piang, khantoh a manawh kampau kimlai, ipuah izun kei a, i balnen leh sawt hong thuak zolo ding a, Zomi mel gemgam pipi, itu itate in minamdang kampau zangh guapguap thei ding hi. No.(1) BEHS, Kalaymyo ah sangsia kasep lai-in Kawlmi S.A.T khatpa in “atak takin kapu pen zomi hi” ci hi. Ciimnuai Pilna Sawm ah anhuan ukpi asem Kawlpi khuanawl Kanpale pan Daw Kyi Htay in zong tuabang mah ci hi. Amau bel Zomi ki ci lo uh hi. Ngaihsut huai mahmah hi. Tu a kampau neuzaw i puah pen i neihtaang Tedim pau, Zolai sangin lametna a omzaw ahihhhh leh puah khawm huai ding hi. Kampau nam sawm kigawmna sangin namkhat bek hong hoih zawk ding, hong kicin zawk nading bel mualmong lungngaih bang ahi hi.\nHun masa lai-in TEDIM LABU i-in pawlpi tuamtuam in labu khat bek kizang hi. Nopna dahna khempeuh ah la kisa khawm thei hi. Kipum khatna om hi. Tu-in thu tuamtuam hangin pawlpi kikhen khen in labu tuam neih pawlpi tam simsim ta hi. Kipilsak, lai kisiamsak in a teikhia masate hawmthawh in puah nemnum, khel neknuk hi hang. Nopna dahna ah mipi in la kisakhawm thei nawnlo hi. Vantung tuna ding hong kipelhsak liang ahih leh khel huai mah hi. Tuabamg hi lo pi, “in” mun ah “a” peuh taw hi laihsuk i laihtoh pen min deihna, kiphat sakna, minam kipumkhat kimlai khenkhapna ahih lam theih tuak khol lo hi hang. Judahte zong Pasian umlua kisa in Pasian ahi Topa Zeisu bang singlamteh tungah na that khakiang uh hi. Ei zong lai siam lua, Zomi it lua in i pau i la ii sukmang khak ding lauhuai hi. Pilna khangto mahmah a, mailam hunah zong tu laitak in a kipilsak eimah sangin a kipilsak zawlai mi tampi hong piang lai ding hi. Tua mipilte in eima khekhap hong zui leh pawlpi khat sung nangawn ah Laisiangtho leh labu namkhat hong ki zang thei nawnlo ding hi. Tua hileh i kampau zui-in pawlpi phuat hong kul ding hi. Tua kampau kibang pawlpi sungah ahau, unau kicing upa khatin, kumcin upa kiteelna ah hong ngah nawnkei leh thu khat paulam in pawlpi hong phuan dinga, Laisiangtho leh labu atuam hong bawlzel ding hi. Tua “beh pawlpi” sungah lungdambawl ankhing hangin abawng akhil in pawlpi hong piang leuleu leh Laisiangtho leh labu thak hong kulzel ding hi. Beh khilkhat pawlpi ah anpal kituhna hangin innkuan khat ciat pawlpi in hong ding leh Laisiangtho leh labu pen Zokam veve version hau ngel ding hi hang. Tuabang in ii khenkhap zawk man in, i kampau hong kinawmvalh sak khin zo zawlai ding hi. Labu puah loh phamawh ahih leh zong, i minam leh pawlpi khempeuh ahuam zo kipawlna min tawh nasep huai hi.\nHih thu amu minamte in apau alai uh aman thanlohna dingin kipawl khawmin nasem uh hi. Indonesia ah pauneu nono 250 bang om hi. Zumlai dingin BAHASA kithukim in zangh uh hi. Eima pau pen kamphen akul lah hilo, bang hangin itlo ihi hiam? A kawcik lua minam veina leh “KEI” cihnate nusia in kikhen thangna pan kigawm kik ni. Hun khem peuh ah i zatsiam nai kei zongin laigelhna leh mihon mai thugenna peuhmah ah i vekpi neihsa ahi Tedimpau zatna tawh minam itna kal masa suan ciat ni.\nHih Siapi Kung Mung (Phamsa) i laigelh' adam lai azi, ata te'n Zomi eLibrary / Laibusaal ading in Phalna hong piak ahi hi.\nItem Reviewed: T - TEDIM PAU EIMA PAU. Agelh - Siapi Kung Za Mung Description: Rating: 5 Reviewed By: Cinpu Zomi


url: =Yangon luidungteng ataiding “Water Bus” kipan taktakta :: ZOMI DAILY\nposted on 6 October 2017 at 10:10 pm Lomkholna: Myanmar, News, Sawltak, Yangon\nYangon River luidungteng ataiding in akivaihawm “Yangon Water Bus Service” pen tuni Friday (October 06) ni in honpawi kibawl taktakta hi. Hih “Yangon Water Bus” ahih keileh “Yangon Water Taxi” pen amansiangding aki geelmasakna sangin kha 3 bang a ziakaizaw ahihi.\nTulaitak aki hongmasa “Frist Phase” pen Bohtataung leh Insein Township kikal hiphot a, tua kikal ah khawlmun Stop 7 kikoih hi. Hihkikal pen gunkuang Boat akigawm in 13 tawh kipan, kitai sakphotding hi ci’n Daw Tint Tint Lwin in tuni honpawi ah genkhia hi.\nHih Yangon Water Bus project pen Tint Tint Myanmar Company te’n sepkhuan Tender a ngahkhiat uh hi a, Daw Tint Tint Lwin pen tua Company ah Chairwoman asem ahihi.\nHih Yangon Water Bus ah zatding in Australia paninzong Boat 3 ki vaikhak in, tuate khattung ah Passenger mi 180 panin 230 bang tuangtheiding cihi.\nTuaban ah Thailand paninzong Boat 3 mah ki vaikhak in, tua Boat te khattung ah Passenger mi 60 tabang tuangtheiding cihi.\nKawlgam sungpan inzong Boat alawmtawm uh 7 kizangding a, tua Kawlgampan abawlkhiat uh Boat te khattung ah Passenger mi 150 tabang tuangtheiding hi.\nYangon Water Bus pen nisim in ki taisak dending a, zingsang 6:30am panin kipanin, nitaklam 6:30pmdong nikhat nai 12 sung kitaisakding hi.\nTulaitak akipat masak Stops tepen Bohtataung Terminal (Bohtataung Pagoda compound), Nan Thi Da Terminal (Pansodan Street), Lan Thit Jetty (Lan Thit Street), Kyee Myindaing Terminal (Kyee Myaing Kanar Road, near Zay Gyee Street), Hlaing Terminal (Hlaing Station Road, next to Shwe Padauk Fish market), Punn Hlaing (Punn Hlaing Golf Estate), Insein Terminal (Aung Zay Ya Bridge) cihte ahihi.\nChairwoman in agenkhiatna ah Insein panin Botahtaung kikal pen mawtaw hawlding hileng nai 2 sungbang kihawlding himahleh hih Water Bus tawh paileng Minute 45 sungbek ziakaiding hi ci’n genkhia hi.\nYangon khuasung ah mawtaw awkcip, Traffic Jam cip cih hiden ahih manin, Public Transport Service ahoihzawding lunggulhna tawh hih Yangon Water Bus project aki pankhia hi a, Region Government te’n Yangon khuasung apuahna, Upgrade abawlna zong ahihi.\nAbeisa January khasung inzong Yangon Bus Service “YBS” ci’n Yangon khuasung Bus taizia nakpitak in ki puahphakhin hi.\nYangon Chief Minister U Phyo Min Thein zong hih Yangon Water Bus honpawi ah kihel in, ama genkhiatna ah hih tuitung tawnin kikawmna ihbawlthakna hangin khuasung mawtaw awkcip cihte tampi phatuamding in ki lamen hi ci’n genkhia hi. Tuaban ah hih Yangon Water Bus Tender akisap ciangin hoihtak in amakaih zoding leh mipi te adingin amuanhuai Safety & Security akician penpending akigeel hi cihzong genkhia hi.\nRelated: Yangon River sungteng ataiding “Yangon Water Bus” ki zangthei tading\nHih Yangon Water Bus pen ataktak in June khasung in hontheihding akigeel hi a, ahi zongin gamdang panin aleisawm Boat tepen khuahun siatna leh kumpi lampan in akisam Documents vaiteng tawh upmawhna sangin ziakaizaw ahih manin, October khasung in aki hongtheipan ahihi. Sawltak #zomidaily\nPrevious: Samsung Phone khat ipsung ah akikoih laitak puakkham in meikuang\nNext: Russia ah meileng in Bus khat nawkkha ahih manin mi 16 si


url: =Cidamna dingin Hai a hoihna. Agelh ~ Thangpi Naulak - Laibu Saal\nHome > Thuluui/Articles > Cidamna dingin Hai a hoihna. Agelh ~ Thangpi Naulak\nCidamna dingin Hai a hoihna. Agelh ~ Thangpi Naulak\nCidamna dingin Hai a hoihna.\nHai(mango) pen singgah nam khat ahi hi. Hai pen nam tuam tuam om hi. A kungsang leh a gah pum liandeuh haipi om hi. A kung niam a bawk litlet pawl zong om hi. A thuk deuh leh a thuklo deuh zong om lai hi. Kawlhai, cikhum hai cih danin min tuam tuam nei hi. A puma neek banah a tui in frooti khawngin kibawl hi. Cidamna dingin hoih ahihmanin “King of fruits” kici liang hi.\nHai ah mihingte adingin a hoih vitamin C, A, B6, B, carbohydrates, fiber, potassium, magnesium, iron leh antioxidants om hi. Research pan aki muhkhiat danin haigah ah antioxidant compound hih quercetin, isoquercitrin, astralin, fisetin, gallic acid leh methylgallat tam hi. Tua ten cancer hik thazaw sak thei uh hi. Fiber, pectin leh vitamin C tam ten sisan lumsak ahihmaninin thausia tawm tuam hi. Vun siang sak in mamsak thei hi. Vun bek thamlo in guh leh sam nangawn adingin hoih hi.\nHai tam neek in mitzung khauhsak in mit thahat sak hi. Zunkum leh sisana insulin level zong kiamsak thei hi. Hai ah enzymes leh fiber tam ahihmanin gilpi anngawi set thahat sak hi. Natna hik a do immuine system thahatsak thei ahihmanin hai pongman in a ne dente cidam uh hi. Kal(kidney) a suang omte adingin zong hoih hi.\nHai in sex hormone thahatsak hi. Tua in sex lamah lawpna guan hi. Iron tam ahihmanin numei gaailai anemia neite adingin hoih hi. Hai in gihna zong kiamsak thei hi. Hai in sisan a sugar omte kiamsak thei hi. Tua in ahihmanin hai in heat stroke dal thei hi. Awmna(ashma) leh lungnatna lam tawh kisai pan hong dal thei hi.\nItem Reviewed: Cidamna dingin Hai a hoihna. Agelh ~ Thangpi Naulak Description: Rating: 5 Reviewed By: cinpuzomi


url: = Tinaung Takluem 2 Corinth 2\n1 Ahihang note tung ah he na taw hongpai nawn ngawl tu khi hi, ci in keima thu in khensatna ka nei zo hi.\n2 Banghangziam cile note kong khuangaisak ahile, ka khuangaina note sia, keima hong angtangsak te hi ngawl nu ziam?\n3 Taciang note i lungdamna sia keima lungdamna a hihi, ci in note theampo tung ah kimuanna ka nei a, kongpai ciang in keima hong angtangsak tu note kong khuangaisak ngawl natu in, hi lai at in kong thak hi.\n4 Banghangziam cile haksatna tampi le thinngimna sung pan in thitui tampi taw note kung ah lai kong at hi; note thinnasak tu in kong at hi ngawl hi, ahihang note tung ah ka nei a dimlet itna na heak thei natu uh in kong at hi zaw hi.\nA Khialte Maisakna\n5 Ahihang mi khatpo in ngualdang thin a nasak ahile, keima thin hong nasak ngawl hi, ahihang note sung ah pawlkhat te in thin nong nasak uh hi: na vekpi uh tung ah a nasia in thu kong khen nuam bua hi.\n6 Mi tampi te i piak daan sia tua pa atu in kicing zo hi.\n7 Tua ahikom tua pa sia maisak in henep tu hi zaw hi, tabang a hibale tua pa sia a khuangai mama na in lopval tha tu hi.\n8 Tua ahikom ama na itna na kipsak tu uh kong thum hi.\n9 Banghangziam cile note na theampo ah thu na man uh le na man ngawl uh ka he nuam a, note ze-et na taw a tawpdong in lai kong at hi.\n10 Khat po i mawna na maisak uh sia, keima in zong ka maisak hi: banghangziam cile khatpo ka maisak ahile, noma atu in Jesus Christ sung ah ka maisak hi.\n11 Tabang a hibale Satan in eite tung pan in hunpha la tu hi: banghangziam cile eite in Satan i ngealna te i he hi.\nChrist Sung ah Zawna\n12 Tuabek dom ngawl in, Christ lungdamna thupha hil tu in Troas ah ka thet ciang in, Topa in kongkha hong honsak hi,\n13 Ka suapui pa Titus ka mu ngawl hu in ka thaa muang ngawl hi: ahihang amate ka nusia a, Macedonia ah ka pai hi.\n14 Tu in Christ sung ah tatsat ngawl in zawna hong pia le Ama heakna ngimnamtui sia kote tungtawn in mun tatuam ah a kilangsak Pathian tung ah, pokna theampo om tawntung tahen.\n15 Banghangziam cile kote sia ngupna a nga te le a mangthang te sung ah Pathian tung ah Christ i ngim namtui te ka hi uh hi:\n16 A mangthang te atu in thina ngim namtui le ngupna a nga te atu in nuntakna ngim namtui ka hi uh hi. Taciang hite atu in akua in hong kicingsak thei tu ziam?\n17 Banghangziam cile kote sia mi tampi te in Pathian kammal sia summet vawtna in a zat uh bang hi ngawl in, hanciamtak in Pathian hong sawlna bang in, Pathian mai Christ sung ah thu ka hil uh hi.